qundao/data-zh-poetry huggingface dataset:
无题
作者：黎民表
朝代：明

临水看花万恨并，焱车应自枉飞琼。乍离舞镜青鸾散，一落雕笼翠羽惊。望入桂宫求不死，梦回金屋可怜生。愁心不与蓬根断，玉虎牵丝夜到明。锦字鱼笺挹泪裁，橘云无迹散瑶台。尘霾白日麒麟角，霜老青桐凤鸟哀。暮雨不成虚蝶梦，落花无赖笑莺媒。如何折得琅玕树，长向蓬山顶上栽。
无题·其一
作者：黎民表
朝代：明

临水看花万恨并，焱车应自枉飞琼。乍离舞镜青鸾散，一落雕笼翠羽惊。望入桂宫求不死，梦回金屋可怜生。愁心不与蓬根断，玉虎牵丝夜到明。
无题·其二
作者：黎民表
朝代：明

锦字鱼笺挹泪裁，橘云无迹散瑶台。尘霾白日麒麟角，霜老青桐凤鸟哀。暮雨不成虚蝶梦，落花无赖笑莺媒。如何折得琅玕树，长向蓬山顶上栽。
早秋
作者：黎民表
朝代：明

一见秋风心已惊，关河回望不胜情。雾迷天上金茎影，月冷楼前玉笛声。归兴总销尘土梦，閒愁空对短长檠。杖藜更拟寻山去，何待他年学尚平。
明卿自闽至晤于吴约卿官舍
作者：黎民表
朝代：明

一自游梁后，相逢又郭门。酒因多病废，诗许故人论。霜雪驱单骑，星河望九阍。莫谈江海事，羁客恐销魂。
明晨同徵甫在明游玉龙洞题名其上
作者：黎民表
朝代：明

龙去山前空白云，流泉㶁㶁静偏闻。梯悬地底星辰见，天入壶中气象分。持钵懒过香积寺，封书谁识洞庭君。青苔石上聊镵记，千载休疑鸟篆文。
易州何观察招饮赠言奉答一首
作者：黎民表
朝代：明

千里关城揽佩刀，声华奕奕在东曹。黄金尚忆登台重，紫气遥看出塞高。谁谓书生曾汗马，尽令蕃将识旌旄。从军何用知王粲，惟御龙门庆所遭。
春兴次彦桢韵
作者：黎民表
朝代：明

和风助律景堪怜，更有欢声下远天。御宿花光承晓日，琳池月色带春泉。苍龙东驾行阳令，青鸟西来拂曙烟。南国山川劳望幸，五陵佳气自年年。年夜锵锵簇佩銮，金吾千队儆长安。欲求海客先祠灶，拟醮神君更筑坛。丹桂影中回日御，碧桃花下耸云冠。侍臣听罢钧天曲，银浦无声沆瀣寒。绛气迥连承露掌，祥焱初拂相风旗。罘罳影动旌旄转，阁道阴生漏刻移。豹尾日长唯近幸，鳌头天远更遥祠。腐儒旅食惊心地，独望寒云动所思。
春兴次彦桢韵·其一
作者：黎民表
朝代：明

和风助律景堪怜，更有欢声下远天。御宿花光承晓日，琳池月色带春泉。苍龙东驾行阳令，青鸟西来拂曙烟。南国山川劳望幸，五陵佳气自年年。
春兴次彦桢韵·其三
作者：黎民表
朝代：明

绛气迥连承露掌，祥焱初拂相风旗。罘罳影动旌旄转，阁道阴生漏刻移。豹尾日长唯近幸，鳌头天远更遥祠。腐儒旅食惊心地，独望寒云动所思。
春兴次彦桢韵·其二
作者：黎民表
朝代：明

年夜锵锵簇佩銮，金吾千队儆长安。欲求海客先祠灶，拟醮神君更筑坛。丹桂影中回日御，碧桃花下耸云冠。侍臣听罢钧天曲，银浦无声沆瀣寒。
春夜同子鸣集少承馆
作者：黎民表
朝代：明

向夕衡门掩，吴中客子来。长河翻月上，断柳逐风回。小饮怜春尽，繁花受晚开。汉关吾欲去，刻烛更徘徊。
春日同许元复顾汝由兄弟游白云观
作者：黎民表
朝代：明

万行珠树接丹丘，白日曾传驾彩虬。鸡犬已随金节去，衣冠不见翠华游。人间陵谷成千载，劫外乾坤自十洲。行客只贪风景乐，岂知芳草易生愁。
春日集思伯宅
作者：黎民表
朝代：明

春色燕山浅，芳菲已不禁。雪飞犹作态，云起欲成阴。无计投簪绂，相携就竹林。乐游原上客，能服少年心。
春望
作者：黎民表
朝代：明

回雁高飞隔上林，春城凝望欲沾襟。黄尘趋走馀孤剑，白首遭逢祇寸心。淮海莺花初烂熳，长安车骑几升沉。章华远道非游豫，早事春田下玉音。
春草堂为巍甫作
作者：黎民表
朝代：明

谢公携屐处，坐爱一池幽。朱邸依兰阰，青山入蕙楼。云容开浩渺，客思满汀洲。莫叹群芳歇，王孙正薄游。
晓经西苑
作者：黎民表
朝代：明

玉树晓青苍，琼花接混茫。回风吹雨气，曲磴落云光。薜荔摇珠网，芙蓉暗石房。鱼龙无秘戏，双鹢锁朦廊。
晨起斋中读书二首
作者：黎民表
朝代：明

息躬衡门下，游好在六经。丘中列万木，风起皆金声。山林有殊观，耳目无远营。清晨屏荒翳，躧屣当前楹。鸟耕思有岁，熊经希养生。游心极罔象，顿足游大庭。旷士恒抱朴，宵人若怀永。或偶苏门啸，暂返南阳耕。龙蠖本殊性，鹪鴳岂谐征。兹乐庶不忘，烱然垂丹青。辞家适燕蓟，遥遥远行游。怅兹云雨隔，忽复寒暑遒。人生寓瀛海，安用怀百忧。伊余困泥滓，有志仍丹丘。临渊非钓国，巢林殊凿坏。奔波冀回舳，骇路遄旋辀。濠梁有逸矩，箕颍多清流。仙夫杳难觌，妷女徒好修。去矣从所欲，轩盖诚多尤。
晨起斋中读书二首·其一
作者：黎民表
朝代：明

息躬衡门下，游好在六经。丘中列万木，风起皆金声。山林有殊观，耳目无远营。清晨屏荒翳，躧屣当前楹。鸟耕思有岁，熊经希养生。游心极罔象，顿足游大庭。旷士恒抱朴，宵人若怀永。或偶苏门啸，暂返南阳耕。龙蠖本殊性，鹪鴳岂谐征。兹乐庶不忘，烱然垂丹青。
晨起斋中读书二首·其二
作者：黎民表
朝代：明

辞家适燕蓟，遥遥远行游。怅兹云雨隔，忽复寒暑遒。人生寓瀛海，安用怀百忧。伊余困泥滓，有志仍丹丘。临渊非钓国，巢林殊凿坏。奔波冀回舳，骇路遄旋辀。濠梁有逸矩，箕颍多清流。仙夫杳难觌，妷女徒好修。去矣从所欲，轩盖诚多尤。
暮春张考功助甫邀游韦氏园时梁舍人思伯偕至
作者：黎民表
朝代：明

远眺山河尽，孤吟水竹偏。高云搀树密，野日避花鲜。径石欹相带，岩房曲对悬。贪奇收客泪，留醉夕阳边。胜事传韦曲，幽寻我辈能。临风觞酌缓，落日兴情增。画壁逢僧问，丹梯引蔓登。故侯应不贱，瓜地有东陵。大野临燕赵，跻攀意自豪。云沙千堞暗，松柏五陵高。西日愁相对，南音醉懒操。菟裘无处所，弥觉此生劳。脱帽当松顶，移舟傍竹阴。岂知青琐客，还有绿萝心。思苦诗篇警，情忘酒盏深。寥寥山吏部，千载此知音。林壑晚逾胜，风尘远暂忘。物情嫌肮脏，吾意在耕桑。败叶虫行篆，浓花密占房。浮生堪浊酒，穷远任苍苍。列岫当空倚，三峰近席攒。碧滋苔藓色，阴益石池寒。日费壶中药，天遗象外观。却疑幽绝处，堪挂野人冠。海柏南方得，名花上苑移。露添垂径实，风亚出墙枝。采摘情都尽，飞腾意转迟。芳菲应可惜，停骑待成诗。布地千金积，邀欢一径开。花光摇解佩，荷气送行杯。水蹙昆池动，云移碣石来。飘零犹壮观，肯作雍门哀。芳园争倚并，幽事此中多。时序花飞甚，身名老去何。天遥金马署，星动白鸥波。我去寻黄绮，相思在薜萝。
暮春张考功助甫邀游韦氏园时梁舍人思伯偕至·其一
作者：黎民表
朝代：明

远眺山河尽，孤吟水竹偏。高云搀树密，野日避花鲜。径石欹相带，岩房曲对悬。贪奇收客泪，留醉夕阳边。
暮春张考功助甫邀游韦氏园时梁舍人思伯偕至·其七
作者：黎民表
朝代：明

海柏南方得，名花上苑移。露添垂径实，风亚出墙枝。采摘情都尽，飞腾意转迟。芳菲应可惜，停骑待成诗。
暮春张考功助甫邀游韦氏园时梁舍人思伯偕至·其三
作者：黎民表
朝代：明

大野临燕赵，跻攀意自豪。云沙千堞暗，松柏五陵高。西日愁相对，南音醉懒操。菟裘无处所，弥觉此生劳。
暮春张考功助甫邀游韦氏园时梁舍人思伯偕至·其九
作者：黎民表
朝代：明

芳园争倚并，幽事此中多。时序花飞甚，身名老去何。天遥金马署，星动白鸥波。我去寻黄绮，相思在薜萝。
暮春张考功助甫邀游韦氏园时梁舍人思伯偕至·其二
作者：黎民表
朝代：明

胜事传韦曲，幽寻我辈能。临风觞酌缓，落日兴情增。画壁逢僧问，丹梯引蔓登。故侯应不贱，瓜地有东陵。
暮春张考功助甫邀游韦氏园时梁舍人思伯偕至·其五
作者：黎民表
朝代：明

林壑晚逾胜，风尘远暂忘。物情嫌肮脏，吾意在耕桑。败叶虫行篆，浓花密占房。浮生堪浊酒，穷远任苍苍。
暮春张考功助甫邀游韦氏园时梁舍人思伯偕至·其八
作者：黎民表
朝代：明

布地千金积，邀欢一径开。花光摇解佩，荷气送行杯。水蹙昆池动，云移碣石来。飘零犹壮观，肯作雍门哀。
暮春张考功助甫邀游韦氏园时梁舍人思伯偕至·其六
作者：黎民表
朝代：明

列岫当空倚，三峰近席攒。碧滋苔藓色，阴益石池寒。日费壶中药，天遗象外观。却疑幽绝处，堪挂野人冠。
暮春张考功助甫邀游韦氏园时梁舍人思伯偕至·其四
作者：黎民表
朝代：明

脱帽当松顶，移舟傍竹阴。岂知青琐客，还有绿萝心。思苦诗篇警，情忘酒盏深。寥寥山吏部，千载此知音。
曾太常召同张羽王邵长孺小集
作者：黎民表
朝代：明

凉风吹日暮，曲水抱檐回。玉醴祠官送，华筵海客陪。卜邻伤往事，推毂冠时才。花下频倾写，谁言触热来。
曾子澄过访招桢伯同集时子澄将之塞上
作者：黎民表
朝代：明

论交千里日，不独旅情亲。夜烛长安酒，征衣北地尘。荣途吾白首，风景是残春。欲赠无奇策，西秦别有人。亦知分手易，杯酒问前期。怨别难成赋，从军更有诗。孤莺将薄曙，残露尚明枝。回首天山夜，闻笳忆此时。
曾子澄过访招桢伯同集时子澄将之塞上·其一
作者：黎民表
朝代：明

论交千里日，不独旅情亲。夜烛长安酒，征衣北地尘。荣途吾白首，风景是残春。欲赠无奇策，西秦别有人。
曾子澄过访招桢伯同集时子澄将之塞上·其二
作者：黎民表
朝代：明

亦知分手易，杯酒问前期。怨别难成赋，从军更有诗。孤莺将薄曙，残露尚明枝。回首天山夜，闻笳忆此时。
曾子玉比部召饮同桢伯集
作者：黎民表
朝代：明

岁晏驱羸马，过逢亦少期。偶从官阁里，共和法曹诗。扫叶当风牖，衔杯摘露枝。琳琅欣触目，留醉愿归迟。
曾缮部以三招余过桢伯馆以事不赴有诗见贻因和答之
作者：黎民表
朝代：明

华阳高馆向夜开，严霜拂面如飞埃。愧我驱驰犹未息，南陌东城复几回。水部梅花清兴发，招邀月下倾金罍。可惜佳期竟虚度，主人不乐为停杯。城头紞紞鼓声下，碧云愁暮空徘徊。风尘澒洞谁怜才，昭王骏骨成驽骀。鲍叔分金怜管仲，左桃忍死推羊哀。今人结交不重义，斯道弃之如草莱。云天高谊乃见尔，以胶投漆差堪儗。曾闻怀友出关门，转见悲歌觅燕市。明堂榱栋日经营，华省移文要纲纪。多暇犹能过我曹，露胆倾肝向知己。鱼目难酬明月珠，阳春却入巴人耳。只今西北烽尘起，四郊多垒国之耻。摧眉伏枥将何为，手执龙渊报天子。功成当看画麒麟，拂衣归钓沧溟水。
曾缮部省中夜再赋一绝
作者：黎民表
朝代：明

竹下少行尘，诗篇入夜新。黄花虽满径，不是倦游人。
曾都尉子澄自吴中至止近关以诗见寄奉答
作者：黎民表
朝代：明

短服谁从灞上过，杨花春暮一悲歌。岂缘薏苡抛金印，还逐鸱夷卧钓蓑。汝水解归怜许靖，雁门将老念廉颇。汉庭执戟惭虚簿，手把瑶华奈尔何。
月夜过桢伯旅馆
作者：黎民表
朝代：明

破镜云间照寂寥，愁将寒影对良宵。关山一一征鸿去，似逐梅花出丽谯。
望思伯不至
作者：黎民表
朝代：明

北阙书难上，南荒路不通。尔仍淹水宿，吾已倦沙蓬。梦寐风波外，交亲意气中。帝城知己绝，何处托梁鸿。
望湖亭
作者：黎民表
朝代：明

层崖出天半，应接颇纷纭。山合溟濛雨，湖通来去云。春风吹桂棹，野日散鸥群。一片江南色，吟思越鄂君。
望湖亭迟童安二子不至
作者：黎民表
朝代：明

野亭将日暮，湖水荡空回。松坞明千塔，云山辨五台。听莺欹客枕，摘蕊送春杯。何处双飞鹤，翩翩不共来。
朝天宫追和乔太宰诸名贤韵
作者：黎民表
朝代：明

竹宫松栝昼阴阴，时有鸾骖下翠岑。检玉旧传三殿秘，飞章遥向五云深。仙都不与浮尘变，浩劫多愁短鬓侵。疑是上霄同谪客，几回清梦得披寻。铺金积翠写神州，羽景还开洞壑幽。驰道屡经清跸过，侍臣常奉属车游。飞光直射蓬莱阙，霁月犹悬翡翠楼。自是丹丘人代里，却从东海说瀛洲。
朝天宫追和乔太宰诸名贤韵·其一
作者：黎民表
朝代：明

竹宫松栝昼阴阴，时有鸾骖下翠岑。检玉旧传三殿秘，飞章遥向五云深。仙都不与浮尘变，浩劫多愁短鬓侵。疑是上霄同谪客，几回清梦得披寻。
朝天宫追和乔太宰诸名贤韵·其二
作者：黎民表
朝代：明

铺金积翠写神州，羽景还开洞壑幽。驰道屡经清跸过，侍臣常奉属车游。飞光直射蓬莱阙，霁月犹悬翡翠楼。自是丹丘人代里，却从东海说瀛洲。
木假山歌为邝子乾作
作者：黎民表
朝代：明
体裁：古风

越城古桧青虬枝，万仞孤生沧海湄。繁阴婀娜巢鹓凤，盘根偃蹇藏蛟螭。明堂大厦应难致，匠石挥斤几回弃。礧砢已受风霜蚀，崚嶒会有云霄气。山人家在扶溪边，邂逅神物心欣然。解骖推食岂足数，移置此物当楹前。旋开北堂上，坐我幽壑中。眼前突兀见青嶂，绕室惨淡来悲风。初疑天台雁荡淩紫烟，中有丹梯驾日相邅连。又疑巨灵远擘昆崙丘，下有黄河万派喷薄之飞流。阴阳为炭何年铸，至人往往能冥搜。迢迢紫沂海，郁郁三神山。崒嵂在何所，无乃虚无间。就中拳石足怡悦，胡为跋步凋朱颜。不如阿堵里，更著黄绮翁。弦琴坐白石，散发呼松风。平泉良岳知何在，惟有绿树摇青空。
木假山歌为邝子乾作
作者：黎民表
朝代：明

越城古桧青虬枝，万仞孤生沧海湄。繁阴婀娜巢鹓凤，盘根偃蹇藏蛟螭。明堂大厦应难致，匠石挥斤几回弃。礧砢已受风霜蚀，崚？会有云霄气。山人家在扶溪边，邂逅神物心欣然。解骖推食岂足数，移置此物当楹前。旋开北堂上，坐我幽壑中。眼前突兀见青嶂，绕室惨淡来悲风。初疑天台雁荡淩紫烟，中有丹梯驾日相邅连。又疑巨灵远擘昆崙丘，下有黄河万派喷薄之飞流。阴阳为炭何年铸，至人往往能冥搜。迢迢紫沂海，郁郁三神山。崒嵂在何所，无乃虚无间。就中拳石足怡悦，胡为跋步凋朱颜。不如阿堵里，更著黄绮翁。弦琴坐白石，散发呼松风。平泉良岳知何在，惟有绿树摇青空。
朱在明阻冻返棹暂泊都门辄诗往讯
作者：黎民表
朝代：明

十丈滹沱雪，凝寒转不禁。遥怜回客棹，犹似恋朋簪。高枕悬归梦，层城隔醉吟。谁知倦游者，一倍故人心。
朱大行仲南招饮茹氏园得星字
作者：黎民表
朝代：明

碧梧丛菊晚荧荧，别有风光在曲亭。醉后徵歌怜白雪，灯前邀客看青萍。高城夜色翻霜树，西掖寒云隐曙星。词客当筵俱郢调，不知王粲感飘零。
朱子庵
作者：黎民表
朝代：明

灵飞超浩劫，珍馆寄幽寻。水引山门远，云藏涧户深。青精堪度世，白日此修心。洞口风雷起，鸾笙下翠岑。
朱子深招同朱贞吉游爽台
作者：黎民表
朝代：明

疏才曾忝侍长杨，敢谓交游尽老苍。千里思君来竹径，几回明月梦西堂。风前桂棹閒相并，雨后青松湿不妨。却叹陈琳今卧病，谁能题札寄清漳。
朱孔阳携酒舟中因赠
作者：黎民表
朝代：明

津亭欲别转夷犹，应有词人揽桂留。一片归心悬暮雨，数声长笛起新秋。著书谁授关门尹，共载虚疑郭泰舟。欲问前期何处是，楚云湘水共悠悠。
朱宗良吉甫巍甫佳甫方士功赵修甫彭稚修招饮
作者：黎民表
朝代：明

梧竹成阴送晚凉，可怜星聚在江乡。倦游客己辞梁苑，大雅名今起豫章。归棹琴樽堪作伴，还家松菊未全荒。怀人千里看明月，偏照龙沙水一方。
朱宗良用晦贞吉巍甫佳甫杨懋功方士功赵修甫邀集东湖草堂
作者：黎民表
朝代：明

豪游何似习家池，爽气西来晚共披。一径兰苕鸣翡翠，满湖秋浪浴凫鹥。微名莫问青藜杖，高调仍多白雪词。若有片言能止辇，桂丛吾敢负归期。
朱明洞
作者：黎民表
朝代：明

乘蹻入清都，居然景气殊。泉声迷远近，松籁荅虚无。神室留丹火，仙家閟玉壶。冲腾已迟暮，物色待潜夫。
朱明洞见梅花
作者：黎民表
朝代：明

南园多嘉树，繁花旧有村。天应留绝艳，仙为返香魂。雪后深缘壑，风前半掩门。一枝难折寄，惆怅到黄昏。
朱蔡二牧招饮郡斋时雷雨骤作
作者：黎民表
朝代：明

漳河三月始闻雷，郡阁阴风飒爽开。城挂飞泉来五鹿，浪翻残照上三台。虚惭贵客临邛饮，难和高斋谢朓才。畿辅试君今日意，双旌门外暂徘徊。
朱贞吉孔阳昆玉以予校刻复古编有诗见讯奉答
作者：黎民表
朝代：明

天禄归来日，谁知四壁空。技应怜刻鹄，文不悔雕虫。副墨名山在，馀生雅尚同。何时捉谈麈，披写对兴公。
杂画为刘仲脩题
作者：黎民表
朝代：明

古木带回溪，来寻径路迷。莫惊春事尽，花在野桥西。溪上风欲来，扁舟归渐紧。不暇问桃源，赖是柴门近。清溪漫飞絮，策蹇疑无路。不为探梅花，谁肯冲寒去。一片空濛色，前山雨乍来。荒村应可泊，且棹酒船回。长风送棹歌，得鱼满笭箵。若逢朝市人，道是江南景。
杂画为刘仲脩题·其一
作者：黎民表
朝代：明

古木带回溪，来寻径路迷。莫惊春事尽，花在野桥西。
杂画为刘仲脩题·其三
作者：黎民表
朝代：明

清溪漫飞絮，策蹇疑无路。不为探梅花，谁肯冲寒去。
杂画为刘仲脩题·其二
作者：黎民表
朝代：明

溪上风欲来，扁舟归渐紧。不暇问桃源，赖是柴门近。
杂画为刘仲脩题·其五
作者：黎民表
朝代：明

长风送棹歌，得鱼满笭箵。若逢朝市人，道是江南景。
杂画为刘仲脩题·其四
作者：黎民表
朝代：明

一片空濛色，前山雨乍来。荒村应可泊，且棹酒船回。
杂言题刘仲恭少岩图
作者：黎民表
朝代：明
体裁：古风

何云雾之灿旧，而苔藓之斓斑。划层厓之中断，闻流水之潺湲。长松萧瑟散竽筑，泠风载鹤而往还。纳长春之景，耀驻日月于山间。意蓬瀛之不可涉兮，曰太行之��，走千里而开壶关。悬梯织铁倚天璧，金堂玉霤非尘寰。帝令倏忽凿浑沌，豢龙之子来追攀。面岑青兮翠观，列蕙榜兮兰室。绕九光以怡颜，鍊五石而永日。步徙倚以忘归，抚荣观其如失。虽封圭与緤组，终撄情乎兹术。噫，丹青之纷诡兮，乃气象之移人。岂予见似而惊眙兮，知久蹭蹬乎风尘。君候千里騕袅之身，白环世业方嶙峋。安能从黄石而脱屣，望清溪而垂纶。
李伯承将之谪所同吴约卿欧桢伯携酒过讯
作者：黎民表
朝代：明

星斗正阑干，春风夜复寒。归心牵濮水，别酒共长安。流落诗名在，驱驰吏道难。莫言捐玦易，曾著鵔鸃冠。
李伯承张玄超月下过轩中
作者：黎民表
朝代：明

竹簟因风敞，萝衣过雨披。故人来此夜，词客况同时。坠叶惊风早，归禽选树迟。烦襟何用涤，玄论自相宜。
李季常汪公干移居北园和季常
作者：黎民表
朝代：明

匡济知无术，年来学闭关。清时难再得，白发任相拚。龙卧无高辙，鸡栖止半间。未论今日是，谁喜一生閒。北户凉初入，南营静可扳。圜中脩净业，城里见青山。但取襟期在，宁知步履艰。应门期独鹤，策杖代双鬟。酒自赊来得，书从借不还。栖迟惭下榻，谈笑得开颜。更喜新诗就，烦君细细删。
李惟寅招同显灵宫望雪
作者：黎民表
朝代：明

紫阁关前望不赊，春风携兴与人家。青旗苑外犹飞雪，绮树林中半著花。三径壶觞频藉草，五陵松柏欲栖鸦。当筵彩笔俱能赋，飘落西山几片霞。
李惟寅集诸子贝叶斋予以病不赴
作者：黎民表
朝代：明

朱门成小筑，萧散似清溪。水石凌棐几，香烟袭锦绨。拈花怜昨梦，藉草得新题。弦管惊心处，长安更向西。
李鸣卿黄定父诸子招同桢伯游迷楼得春字
作者：黎民表
朝代：明

高阁风烟邗水滨，千秋寂寞绮罗尘。綵毫尚入芜城赋，垂柳曾窥帝室春。陌上放鹰怜野日，尊前冠鹖尽幽人。广陵散后才情少，惊见璚枝发兴新。
杜比部遣惠瓶酒白鱼
作者：黎民表
朝代：明

碧酒双丝络，银盘小白鱼。味全胜冷炙，情独重春蔬。冻瓦封霜后，晴檐曝日馀。赖君能好事，难并太玄书。
杜舍人从殷移居同约卿桢伯过讯
作者：黎民表
朝代：明

青云已沗同时彦，不谓城南更卜邻。情似绨袍还借问，兴缘萝薜故相亲。才名天禄谁中尉，词学樊川况舍人。台上早鸣燕騕袅，渔樵吾欲乞閒身。
杨懋功同朱巍甫佳甫携酒过览胜楼
作者：黎民表
朝代：明

南浦从来伤别地，高楼吟望更沾襟。千门月色渔榔静，午夜风江酒盏深。明烛却添游女恨，绝缨谁识楚臣心。萧条孺子湖边路，此去朱弦绝赏心。
杨溪洞四时歌
作者：黎民表
朝代：明

十年踪迹愧名山，一入松扉竟未还。偶记桃华归去后，遂传春色到人间。长松落落荫丹霄，策杖看花过野桥。更有薰风生涧底，入云清切间萧韶。我梦霓衣历紫宫，瑶华如雨散西风。偶逢子晋曾相约，后夜乘鸾向月中。四序回环验落花，岩扉苔径足烟霞。青山不用频招隐，自有寒松共岁华。
杨溪洞四时歌·其一
作者：黎民表
朝代：明

十年踪迹愧名山，一入松扉竟未还。偶记桃华归去后，遂传春色到人间。
杨溪洞四时歌·其三
作者：黎民表
朝代：明

我梦霓衣历紫宫，瑶华如雨散西风。偶逢子晋曾相约，后夜乘鸾向月中。
杨溪洞四时歌·其二
作者：黎民表
朝代：明

长松落落荫丹霄，策杖看花过野桥。更有薰风生涧底，入云清切间萧韶。
杨溪洞四时歌·其四
作者：黎民表
朝代：明

四序回环验落花，岩扉苔径足烟霞。青山不用频招隐，自有寒松共岁华。
杨祠部宅送陈玉叔之淮安
作者：黎民表
朝代：明

故人遥拥传，炫服且还乡。芳草经吴绿，清淮入海黄。离襟分夜月，官烛照西堂。祇益风尘梦，随君郢路长。
松岩为钮鍊师赋
作者：黎民表
朝代：明

爱汝结室长松阴，白鹤青猿知隐心。丹台窈窕丘壑静，紫芝璀璨烟云深。月朗似闻木客啸，风起恍听苍虬吟。人间埃世不可住，安得枕流清俗襟。
林计部德基同丘使君谦之陈山人汝信自通州泛舟送予至潞河
作者：黎民表
朝代：明

赖是官曹简，何妨胜事偏。金章参野褐，青黛倚楼船。宿鹭惊人起，残虹傍雨悬。空江回骑吏，留兴绿尊前。
柏子潭
作者：黎民表
朝代：明

玉辇当时拥万灵，手扶千柏尚青青。石廊红叶围山寺，一曲寒波倒日星。
柬陈公聘兼怀盛子才
作者：黎民表
朝代：明

聆尔金闺赠，思余白石歌。共看杨柳暮，相隔海云多。采服依丛桂，高轩映薜萝。椒潭风日美，倚棹一经过。天南归二鸟，俱是凤池群。独立青冥外，时来瑞圣君。春风摇綵笔，夜月理玄文。惆怅初阳洞，相思寄暮云。
柬陈公聘兼怀盛子才·其一
作者：黎民表
朝代：明

聆尔金闺赠，思余白石歌。共看杨柳暮，相隔海云多。采服依丛桂，高轩映薜萝。椒潭风日美，倚棹一经过。
柬陈公聘兼怀盛子才·其二
作者：黎民表
朝代：明

天南归二鸟，俱是凤池群。独立青冥外，时来瑞圣君。春风摇綵笔，夜月理玄文。惆怅初阳洞，相思寄暮云。
栎园精舍为潘子朋赋
作者：黎民表
朝代：明

矫志事幽栖，结宇依空林。岂无嘉树枝，息此散木阴。达人守渊谷，遁思常陆沉。青黄岂不贵，文绣非所任。游言翳蓬藋，谐我忘世心。班草话平生，寓目托嵚岑。飞潜理自足，荣贱行相寻。萧寥答天籁，葛天有遗音。
桂之树行
作者：黎民表
朝代：明

桂之树，枝叶一何纷披。托根三山阳，流辉南海湄。隆冬霜露常不衰，扳桂之枝仰母慈。云衣霓带皇所绥，荣光炜煜无休期，丹穴之鸟将来仪。桂之树，其实何离离。惟母有子载以驰，南觐上元西瑶池。鸤鸠均平巢树枝，岭海之氓饱而嬉，非母之德嗟何为。猗桂树，寿无极，长江如虹流不息。踆乌之飞矫其翼，何以寿母此其匹，于万斯年保贞吉。
桐庐道中寄谢侍御
作者：黎民表
朝代：明

有美吴山水，星轺宠命新。涛声驱海曲，风采肃朝绅。入社推高足，追班沗近臣。未酬虚左席，长愧报恩身。剑气凌东越，奎文映紫垣。人伦开藻鉴，礼数起龙门。白发存知己，丹心奉至尊。汉庭如物色，虚薄讵须论。
桐庐道中寄谢侍御·其一
作者：黎民表
朝代：明

有美吴山水，星轺宠命新。涛声驱海曲，风采肃朝绅。入社推高足，追班沗近臣。未酬虚左席，长愧报恩身。
桐庐道中寄谢侍御·其二
作者：黎民表
朝代：明

剑气凌东越，奎文映紫垣。人伦开藻鉴，礼数起龙门。白发存知己，丹心奉至尊。汉庭如物色，虚薄讵须论。
桐庐道中杂咏
作者：黎民表
朝代：明

宿雨朝来歇，山云尚接连。芙蓉乱越渚，粳稻满吴田。有景拚为客，无机任似禅。乡心虽强制，犹废夜中眠。结宇荷为盖，编篱槿作扉。野晴乾鹊噪，沙暝水禽飞。牵路缘青壁，樵歌出翠微。滞淫非客意，山水自忘归。谷口条风改，江中暮霭沈。云山招隐兴，京洛倦游心。缉芰香盈袂，听猿泪在襟。客愁容易老，星鬓莫相侵。失路人争厌，羁游兴独缄。已捐湘水玦，还进赤亭帆。水急流纹聚，峰高落日衔。青山如可买，来此卧松杉。
桐庐道中杂咏·其一
作者：黎民表
朝代：明

宿雨朝来歇，山云尚接连。芙蓉乱越渚，粳稻满吴田。有景拚为客，无机任似禅。乡心虽强制，犹废夜中眠。
桐庐道中杂咏·其三
作者：黎民表
朝代：明

谷口条风改，江中暮霭沈。云山招隐兴，京洛倦游心。缉芰香盈袂，听猿泪在襟。客愁容易老，星鬓莫相侵。
桐庐道中杂咏·其二
作者：黎民表
朝代：明

结宇荷为盖，编篱槿作扉。野晴乾鹊噪，沙暝水禽飞。牵路缘青壁，樵歌出翠微。滞淫非客意，山水自忘归。
桐庐道中杂咏·其四
作者：黎民表
朝代：明

失路人争厌，羁游兴独缄。已捐湘水玦，还进赤亭帆。水急流纹聚，峰高落日衔。青山如可买，来此卧松杉。
桢伯以泰泉先生梦游罗浮之作见示依韵寄上
作者：黎民表
朝代：明

曾事蓬莱洞里仙，风尘回首隔钧天。烧丹灶冷残金薤，洗药池荒长碧莲。潮水别来犹到海，山庭归去欲驰烟。瑶台东畔茆庐在，小住桃花五百年。
桢伯以西山纪游诸篇见示因书其后
作者：黎民表
朝代：明

闻追金马客，振锡万峰阴。西岭元天竺，东来是佛心。梯楼还见日，绝壑更扪参。归诧风尘士，探珠自宝林。
桢伯馆同咏秋雨得青字
作者：黎民表
朝代：明

萧飒含悲思，那堪倦客听。风烟驱惨淡，木叶应飘零。远树先浮白，重峦骤失青。停云无浊酒，谁为遣沈冥。
梁园歌
作者：黎民表
朝代：明

我从淮阳来，十日苦风雨。访古登平台，苍茫见齐鲁。平台昔日孝王园，仪卫还同万乘尊。周庐延阁通珍馆，脩竹青池带国门。四方宾客皆麇至，枚叔邹阳最称美。明月西堂作赋成，严霜曲榭称诗起。荣枯翻覆那可常，左右谋臣忽中伤。日暮杵声停故苑，秋风葵藿下睢阳。骄奢岂辨当时事，惟有怜才解人意。门馆荒凉谁曳裾，川原旷望聊停骑。吁嗟行路良悠悠，白日经天河汉流。朱轮自古多倾覆，黄金底用如山丘。
梁少仲林开先招游西池泛舟
作者：黎民表
朝代：明

岁月欺人得，乘閒只浪游。看花迷浦口，回棹泊沙头。细雨孤村暝，凉风野树秋。无心论去住，云水共悠悠。近出循西水，中流具画船。清游藉朋好，适兴任江天。鲙落金盘细，杯行野割鲜。当垆怜少妇，不解惜华年。
梁少仲林开先招游西池泛舟·其一
作者：黎民表
朝代：明

岁月欺人得，乘閒只浪游。看花迷浦口，回棹泊沙头。细雨孤村暝，凉风野树秋。无心论去住，云水共悠悠。
梁少仲林开先招游西池泛舟·其二
作者：黎民表
朝代：明

近出循西水，中流具画船。清游藉朋好，适兴任江天。鲙落金盘细，杯行野割鲜。当垆怜少妇，不解惜华年。
梁少传馆咏拒霜花
作者：黎民表
朝代：明

簇簇繁霜朵，深秋开正齐。纤浓随落日，结束对幽栖。客屡停杯坐，诗频摘叶题。试看临水处，何似若耶溪。
梁思伯自楚使回以故人徐子与张助甫诗帙见示感赋
作者：黎民表
朝代：明

曾从君王幸上林，风尘回首隔同心。燕台自筑黄金馆，郢国谁传白雪音。清世名高翻见逐，孤臣身远莫沾襟。扁舟不少江湖兴，应拟逢迎在汉阴。
梁舍人李环卫招同王杨丘三曹长康曹管张四山人游邓园得云字
作者：黎民表
朝代：明

燕阳万柳古来闻，转入清凉境自分。夹岸生烟迷苑树，曲池流水泛宫云。花源岂合鱼凫占，散地真成野鹖群。史汉对君谈不厌，露荷风叶已纷纷。
梅花堂陈山人过访
作者：黎民表
朝代：明

城里青山旧卜邻，问奇时复过幽人。庭无嘉树堪留客，园有梅花不当贫。水石坐来忘岁月，烟霞行处著衣巾。习池敢谓风流在，亦自萧閒远世尘。
梦中作
作者：黎民表
朝代：明

春殿儆宵钟，千官步辇从。中林亲射鹿，瑶水远乘龙。柳外笙歌发，花间紫翠重。周南留滞久，何日待东封。
梦吴明卿
作者：黎民表
朝代：明

楚粤风烟此地分，南迁词客不相闻。枫林落日空悬梦，浊酒狂歌拟对君。百口移家经涨海，几行归泪湿寒云。武陵一曲堪惆怅，莫更殷勤老汉军。
楼居新成
作者：黎民表
朝代：明

江上黄尘不可游，中林小筑胜丹丘。北城隐地闻钟鼓，西塔横空挂斗牛。万里己归馀皂帽，一枝差足慰菟裘。春鸿知尔深延伫，王气常依翡翠楼。岭峤冰霜岁少逢，北窗犹自敞深冬。烟花迤逦开千井，钟梵萧寥落半峰。绀石东行秦尉筑，金沙西注葛侯封。多惭长者回车辙，累月扳云少定踪。云气朝来海上青，绪风吹梦酒初醒。临池小奏雕虫技，探笥惟留相鹤经。星象天边低析木，江湖岁晚散浮萍。梅花最起高楼思，不是关山笛里听。十载追趋捧禁闱，翻然归兴落渔矶。诗馀对御初裁草，箧有薰香旧赐衣。绿酒易狂犹强制，金丹虽老不言非。海门东去扶桑近，黄鹄冥冥何处飞。
楼居新成·其一
作者：黎民表
朝代：明

江上黄尘不可游，中林小筑胜丹丘。北城隐地闻钟鼓，西塔横空挂斗牛。万里己归馀皂帽，一枝差足慰菟裘。春鸿知尔深延伫，王气常依翡翠楼。
楼居新成·其三
作者：黎民表
朝代：明

云气朝来海上青，绪风吹梦酒初醒。临池小奏雕虫技，探笥惟留相鹤经。星象天边低析木，江湖岁晚散浮萍。梅花最起高楼思，不是关山笛里听。
楼居新成·其二
作者：黎民表
朝代：明

岭峤冰霜岁少逢，北窗犹自敞深冬。烟花迤逦开千井，钟梵萧寥落半峰。绀石东行秦尉筑，金沙西注葛侯封。多惭长者回车辙，累月扳云少定踪。
楼居新成·其四
作者：黎民表
朝代：明

十载追趋捧禁闱，翻然归兴落渔矶。诗馀对御初裁草，箧有薰香旧赐衣。绿酒易狂犹强制，金丹虽老不言非。海门东去扶桑近，黄鹄冥冥何处飞。
横翠楼元将张柔所建
作者：黎民表
朝代：明

高楼当绝塞，春望转氤氲。百战全燕地，千重大漠云。控弦无敌骑，饮羽忆将军。老去亲戎马，悲笳向夕闻。
樵溪杂咏为黄廷宾
作者：黎民表
朝代：明

衡门绝尘鞅，隐几面青山。兀坐非南郭，冥心万象间。玉笈朝朝启，琅函夜夜开。甘泉多侍从，应荐子云才。为爱花时好，遥林载酒过。晓莺啼不彻，芳绪坐来多。银浦流云净，清辉独映君。夜来风露冷，仙乐下方闻。云生青几上，泉落素屏间。若个堪招隐，何须更买山。
樵溪杂咏为黄廷宾·其一
作者：黎民表
朝代：明

衡门绝尘鞅，隐几面青山。兀坐非南郭，冥心万象间。
樵溪杂咏为黄廷宾·其三
作者：黎民表
朝代：明

为爱花时好，遥林载酒过。晓莺啼不彻，芳绪坐来多。
樵溪杂咏为黄廷宾·其二
作者：黎民表
朝代：明

玉笈朝朝启，琅函夜夜开。甘泉多侍从，应荐子云才。
樵溪杂咏为黄廷宾·其五
作者：黎民表
朝代：明

云生青几上，泉落素屏间。若个堪招隐，何须更买山。
樵溪杂咏为黄廷宾·其四
作者：黎民表
朝代：明

银浦流云净，清辉独映君。夜来风露冷，仙乐下方闻。
次甫将游北岳有期复过轩中同作
作者：黎民表
朝代：明

将还沧海上，复共草堂眠。药笼金鹅蕊，藜灯白雪篇。浮沈官自拙，肮脏尔相怜。三径容归去，何须问俸钱。
欧桢伯招余过草堂不赴
作者：黎民表
朝代：明

拟寻鸡黍约，远赴故人招。落叶千山暮，孤村一水遥。天寒收橘柚，岁晏罢渔樵。未得同携手，新林过板桥。
欧桢伯自岭南至止宿借树轩
作者：黎民表
朝代：明

烽尘天外叹离居，握手惊看万里馀。步入梁园看雪日，来逢宣室礼神初。多情不厌尊前舞，小摘应怜雨后蔬。金马陆沉吾自老，汉皇停辇问相如。
欧桢伯馆夜别梁彦国还卢龙
作者：黎民表
朝代：明

东阁多奇士，诸侯有辟书。岂知残岁别，仍卧茂陵居。绝塞烧荒后，孤城雨雪馀。飘零今夜酒，难与故人疏。
欧阳公二亭
作者：黎民表
朝代：明

林壑山公去后寒，莺花又过几春残。风流自合传千古，试觅徐陵片石看。
歌风台
作者：黎民表
朝代：明

万乘威灵远，千秋伏腊思。古墙阴薜荔，寒雨湿旌旂。汤沐山河在，光华日月垂。竖儒逢世难，流恨大风词。
残腊同姚元白郭次甫梁思伯顾汝和过子与
作者：黎民表
朝代：明

北来裘马苦风尘，一卧长安值早春。垂趐云霄成倦客，淹情丘壑羡时人。梅花远道心应折，浊酒他乡意倍真。白发过逢知不厌，柏梁歌颂几回新。
毗山草堂
作者：黎民表
朝代：明

湖上晴开万卷楼，清时谁解卜菟裘。龙溪双练云边合，震泽千帆雨外收。抗疏几辞金马诏，题诗多在白蘋洲。沧浪纵有乘槎兴，无奈中原正借筹。
水帘洞
作者：黎民表
朝代：明

瀑布望如何，上与银潢接。喷薄双飞龙，褰裳不可涉。
水帘洞畬人献酒
作者：黎民表
朝代：明

暂憩云门外，冬衣亦尚寒。风烟词客赏，薇蕨野人餐。白雨怀中落，残红岛外看。临流何所羡，吾已挂尘冠。
永兴寺访吴僧福懋
作者：黎民表
朝代：明

敛屦穿深竹，牵萝过石桥。僧来经茂苑，寺古记南朝。暂住因烽火，将归驾海潮。谁言缘易断，翻遣别魂销。
汝甫过宿轩中同玄超子野赋
作者：黎民表
朝代：明

黄金台下日西飞，野客相逢又解衣。半醉不知尘世事，白云和梦到山扉。
汝脩诸君见过
作者：黎民表
朝代：明

久客依人懒，西行借草堂。物情堪俯仰，吾意在耕桑。铃阁栖鸦近，禅镫落雁光。酒垆应可觅，须恕阮家狂。
江行
作者：黎民表
朝代：明

风隐正扬舲，帆流带夜星。殷勤不肯别，似惜蒋山青。袁郎清咏处，月夜遇征西。寂寞怜才意，空江鸟自啼。楚人菰米饭，越女芰荷衣。风土将相近，家园犹未归。
江行·其一
作者：黎民表
朝代：明

风隐正扬舲，帆流带夜星。殷勤不肯别，似惜蒋山青。
江行·其三
作者：黎民表
朝代：明

楚人菰米饭，越女芰荷衣。风土将相近，家园犹未归。
江行·其二
作者：黎民表
朝代：明

袁郎清咏处，月夜遇征西。寂寞怜才意，空江鸟自啼。
沈纯甫欧桢伯招同徐子与集李惟寅第
作者：黎民表
朝代：明

一自归耕下噀田，岂知杯酒共谈天。正朝车马春城里，右辖风流紫阁边。醉后和歌成白雪，灯前看剑是龙渊。故人汉殿今持橐，肯借声华照别筵。
沛上
作者：黎民表
朝代：明

手提三尺定咸京，黄屋东归父老迎。今日丰碑荒草没，行人犹记沛乡名。
沛上别子与明卿
作者：黎民表
朝代：明

骚雅论今代，中原几并驱。捧心愁屈宋，抵掌失杨卢。一一风棱整，森森法象殊。雕笼掣孔翠，玉勒喷神驹。荡涤开溟浸，阴阳运巨炉。先锋争辟易，历块不崎岖。歘自西曹奋，终为俊国模。徐公骖邺乘，季子骋吴都。岂谓万人敌，还将二妙俱。大庭羞绛灌，厚禄笑侏儒。白璧交游冷，黄金气色孤。一麾分楚越，双涕渺江湖。赤县连烽火，沧波挟舳舻。秦庭何处哭，汉槛待谁呼。得丧皆行旅，朋知到友于。绨袍寒借问，涸辙困相濡。物论应吾辈，山姿讵世途。君宁忘鼎轴，我渐老屠沽。河水嵎夷徙，浮云芒砀徂。离筵即此地，后会恐榛芜。
泊灵洲宝陀寺
作者：黎民表
朝代：明

荒亭围树色，孤石揽云根。野水寒侵岸，渔舟夜到门。霜枫閒共倚，沙鸟静闻喧。不寐看山月，秋声满给园。
法弘寺建新城时关地有僧涅槃龛中其形如生即寺僧也
作者：黎民表
朝代：明

浩劫知何代，长林过客迷。不知今壁垒，犹是昔招提。定里人长寂，花间鸟自啼。醉来惟荷锸，岐路任东西。
泛彭蠡望匡庐山
作者：黎民表
朝代：明

碧落澄宵景，平湖散暝烟。縠纹初泛月，圭采欲浮天。候汐难回棹，乘流屡扣舷。水香兰茝变，沙铄芰荷鲜。望美心无极，搜奇兴独延。地图雄五岭，江势束三川。远嶂芙蓉出，衡波翡翠连。霞标干斗上，日观抱空悬。仙掌才疑凿，丹梯断复联。窗明开玉女，阁邃贮金仙。洒落松门下，婵娟石镜前。厓光三秀擢，壑晦众灯然。鸟艺云中草，猿攀树杪泉。瑶翻知鹭泻，丹溜识虹穿。桂父骖鸾至，芝童御鹤旋。既如纡赤水，还似望青田。未授长生诀，先参内景篇。江津凫舄阻，霄汉凤情牵。胜果超迷筏，归依结净莲。卢敖淹汗漫，谢客罄洄沿。愿整云中驾，随君戏九玄。
泛石门溪
作者：黎民表
朝代：明

往来皆任兴，屡进石门溪。雨气笼山浅，江云过鸟低。稻田多汲竹，松火更蒸藜。虽共渔翁宿，桃花路却迷。
泰峰为刘处士作
作者：黎民表
朝代：明

习静空斋里，瞻奇仰泰峰。白云流绝壁，黛色隐寒松。寺与茅檐直，门经竹崦重。夜来清梦觉，还得听晨钟。
泰泉春游得西字
作者：黎民表
朝代：明

云峰一径入幽栖，不信风光有瀼西。寒涧水喧知鹿下，遥林花动觉莺啼。亭前玉舄仙灵宅，洞里金书太史题。欢赏日斜犹未洽，更携宾从过文溪。
洪庆寺马尾松
作者：黎民表
朝代：明

亭亭垂翠盖，趺坐一僧来。梁栋非吾事，青黄是木灾。枝连拂衣石，凉荫译经台。樗散拚人弃，摩挲愧汝才。
洪胜寺
作者：黎民表
朝代：明

野寺逢人少，残僧乞食迟。古墙花不发，丛薄鸟兼悲。沙聚看尘劫，天长立暝时。伊吾惭抚剑，剜草读唐碑。
流霞岛
作者：黎民表
朝代：明

一径才通鸟道微，千峰元气此中归。天倾西北谁曾补，山近蓬莱亦解飞。石镜看为阴洞月，紫萝化作白云衣。卧龙不省人间事，风雨时来濯钓矶。
浮丘用公干韵
作者：黎民表
朝代：明

清池泛滟雨中开，涌出莲花似五台。倚槛影如窥独鹤，过桥声半隐轻雷。花残恨不邀春住，客好何妨结伴来。不信化羝原是幻，从知鸣雁亦非才。风前屡挹浮丘袂，水上初投越井杯。勾漏移家还此地，天涯双舄未须回。
浮丘用前韵
作者：黎民表
朝代：明

葛仙坛上转南薰，日莫登楼见霁文。锦绣山河形四塞，金银宫阙气平分。艺兰旧事聊随俗，刻竹高谈屡对君。鲁酒半倾花上露，楚香频撷涧边芸。听笙稍见来天仗，举扇谁能障海氛。丹铫弃来犹偃月，紫荷飞后尚蒸云。鸟窥歌席成清韵，草藉行衣带异芬。但可淹流延夕景，不妨嘲笑倚微醺。欲从溟海看朝日，须向浮丘借鹤群。
浮图峪有木积山甚峻
作者：黎民表
朝代：明

青磴云宵不可扳，飞狐中断此当关。河流东去盘孤碣，营垒西行尽万山。夜火军书犹告急，春防戎马未休閒。凡才敢勒燕然石，奔走争辞道路艰。
浴佛日同汪公干李季常邓君肃黄公补梁少仲林开先过小东林
作者：黎民表
朝代：明

隐树为莲座，鸣螺集梵筵。不知成佛后，犹记下生年。义岂因文字，心难灭世缘。閒来林下坐，亦是小参禅。净业无多地，经禅只五君。襟期同月朗，经卷借兰薰。苏晋犹耽酒，周颙久绝荤。纵然离世网，终未断知闻。
浴佛日同汪公干李季常邓君肃黄公补梁少仲林开先过小东林·其一
作者：黎民表
朝代：明

隐树为莲座，鸣螺集梵筵。不知成佛后，犹记下生年。义岂因文字，心难灭世缘。閒来林下坐，亦是小参禅。
浴佛日同汪公干李季常邓君肃黄公补梁少仲林开先过小东林·其二
作者：黎民表
朝代：明

净业无多地，经禅只五君。襟期同月朗，经卷借兰薰。苏晋犹耽酒，周颙久绝荤。纵然离世网，终未断知闻。
清明日同肖甫郊游
作者：黎民表
朝代：明

十里尘飞白玉堤，烟花何处使人迷。楼台霁色宜春外，兰蕙风光曲水西。鸣镝草中惊雉落，引杯湖上听莺啼。青云开閤怜迟暮，丹壑凭高欲杖藜。
清明日谒孝陵
作者：黎民表
朝代：明

燎烟午夜彻明楼，玉佩追趋拜委裘。白水河山留帝宅，苍梧云气想宸游。松枝下拂金铺暝，涧道深还碧殿流。谁羡大风思猛士，万年丰芑戴诒谋。
清虚殿
作者：黎民表
朝代：明

珠楼翠殿劫灰馀，山势盘盘上碧虚。洞壑晓生云气湿，桂松秋滴露华疏。银河影落苍龙沼，金埒花迷紫凤裾。瑞霭轻烟抟不散，祈灵方此驻鸾车。
渡峡
作者：黎民表
朝代：明

沧江流正急，山势划中开。绝壁交青竹，寒冰滴翠苔。树翻栖鹘动，藤接饮猿哀。不为耽形胜，能无夜雪回。
渡桑乾河
作者：黎民表
朝代：明

古渡是桑乾，征人晓涉寒。鸣笳喧聚落，带剑拥材官。霜雪经行尽，烟花出塞残。春衣犹未寄，空倚月轮看。
渡江别邵长孺李季常
作者：黎民表
朝代：明

越客归心望海云，衔杯犹自恋馀曛。交情落寞从今始，歧路风烟向此分。双棹正迷桃叶渡，高城犹驻水犀军。怀人后夜江天远，多少新词竹下闻。
游东山真觉院
作者：黎民表
朝代：明

鹿园披绝径，鹫岭逼诸天。树杪惊新瀑，花间滴暗泉。宝轮承晓日，金铎韵秋烟。戒具莲花捧，经文贝叶联。地从初劫造，僧是几灯传。住想猿心伏，忘言象教诠。东游谁小鲁，北望我愁燕。愿就灵岩宿，餐霞度世缘。
游云谷山
作者：黎民表
朝代：明

朝从云中游，暮投云中宿。烟岚稍出没，冈峦相迤属。层标下奔峭，双窦惊腾瀑。朗月沉东峰，残晖在林木。迢迢浮云征，寥寥天宇肃。揽衣不遑寐，良夜欣秉烛。动极归有静，吾以观其复。天鸡奏晨曦，杖藜骋遐瞩。
游仙六首
作者：黎民表
朝代：明

我思忽不惬，藐然隘中区。凌山度瑶碣，肃驾自云衢。遨游清都阙，神猋吹我躯。上帝垂藻旒，群后骖龙趋。羡门进仙药，王乔授玉书。餐和鍊真魄，精神游六虚。自握无为宝，年寿安足虞。濯足紫沂海，晞发朝阳阿。云车载玉女，皓齿扬清歌。参差丽霄汉，玉辚隐相和。驾言憩玄圃，贻我琼树华。光仪忽以逝，兹意成蹉跎。岧岧阆风岑，汎汎蒙汜波。仙才谅非偶，浩叹将如何。烛龙衔奔景，倏忽归崦嵫。思托浮丘子，高举乘云螭。飘飖弭绛节，旖旎骖芝旗。朝游昆崙丘，夕泳弱水湄。奇龄等金石，桑榆安足悲。夸父为邓林，但为俗所嗤。山林非所托，所思在神州。寓目八纮外，经过华池幽。神光飒然至，青鸟从我游。灵妃奉玉觞，清谣自相酬。欢娱未终夕，曜灵不可留。山川夐绵邈，白云良悠悠。安得不死药，千载复来求。长鲸鼓玄涛，巨鳌戴崇巘。若华散馀晖，照曜金银殿。流铃韵空歌，琼蕤倏如霰。飘飘一水间，霞踪杳难见。颓龄不可驻，流景疾蜚电。喟彼蓬莱舟，伤哉柏梁宴。谁能回日车，常令鬓不变。淮南方好术，矫志栖云间。金鉼汲素绠，宝鼎合神丹。神丹资服食，白日生飞翰。永随八公去，翱翔戏天端。志大术良疏，功成虑亦殚。连蜷丛桂树，翩翩留空山。徒闻脱屣去，不见乘鸾还。
游仙六首·其一
作者：黎民表
朝代：明

我思忽不惬，藐然隘中区。凌山度瑶碣，肃驾自云衢。遨游清都阙，神猋吹我躯。上帝垂藻旒，群后骖龙趋。羡门进仙药，王乔授玉书。餐和鍊真魄，精神游六虚。自握无为宝，年寿安足虞。
游仙六首·其三
作者：黎民表
朝代：明

烛龙衔奔景，倏忽归崦嵫。思托浮丘子，高举乘云螭。飘飖弭绛节，旖旎骖芝旗。朝游昆崙丘，夕泳弱水湄。奇龄等金石，桑榆安足悲。夸父为邓林，但为俗所嗤。
游仙六首·其二
作者：黎民表
朝代：明

濯足紫沂海，晞发朝阳阿。云车载玉女，皓齿扬清歌。参差丽霄汉，玉辚隐相和。驾言憩玄圃，贻我琼树华。光仪忽以逝，兹意成蹉跎。岧岧阆风岑，汎汎蒙汜波。仙才谅非偶，浩叹将如何。
游仙六首·其五
作者：黎民表
朝代：明

长鲸鼓玄涛，巨鳌戴崇巘。若华散馀晖，照曜金银殿。流铃韵空歌，琼蕤倏如霰。飘飘一水间，霞踪杳难见。颓龄不可驻，流景疾蜚电。喟彼蓬莱舟，伤哉柏梁宴。谁能回日车，常令鬓不变。
游仙六首·其六
作者：黎民表
朝代：明

淮南方好术，矫志栖云间。金鉼汲素绠，宝鼎合神丹。神丹资服食，白日生飞翰。永随八公去，翱翔戏天端。志大术良疏，功成虑亦殚。连蜷丛桂树，翩翩留空山。徒闻脱屣去，不见乘鸾还。
游仙六首·其四
作者：黎民表
朝代：明

山林非所托，所思在神州。寓目八纮外，经过华池幽。神光飒然至，青鸟从我游。灵妃奉玉觞，清谣自相酬。欢娱未终夕，曜灵不可留。山川夐绵邈，白云良悠悠。安得不死药，千载复来求。
游浮丘移酌心远亭次陈公载韵
作者：黎民表
朝代：明

郭外名山卜筑新，草堂花径亦相邻。三休竟老王官谷，四皓虚称汉室臣。金液方中迷日月，桔槔机上偃丝纶。五龙莫更誇高卧，恐有徵书到隐沦。
游灵谷寺
作者：黎民表
朝代：明

门绕黄山路不赊，青松回匝见丹霞。禅河六月犹飞雪，空谷千年自雨花。云气远移金刹动，竹阴清入画廊斜。十行赐札留初地，老衲相逢说翠华。
游玄妙观
作者：黎民表
朝代：明

为爱仙居隔市廛，星君台上共谈玄。坐来海水成清浅，归去人间阅岁年。竹院晚凉金碎琐，石幢秋净玉婵娟。追游拟受长生诀，不用遗文说五千。
游石室山归区用孺过访
作者：黎民表
朝代：明

玉洞金壶气象分，归来真诧遇仙群。谁能开径迟羊仲，便欲移家似少文。丹检旋开添石乳，山图初展析青云。苍龙知待新宫赋，寂寞金床不共君。
游罗氏园池
作者：黎民表
朝代：明

芳园穷落日，山水有馀欢。早岁知怀橘，清秋共握兰。风烟向浦尽，花木隔池看。为恋幽岩桂，尘冠且未弹。
游茅山
作者：黎民表
朝代：明

绛节云中下列真，山椒宫阙斗嶙岣。烟霞半杂龙池气，芝术深连柳谷春。天上投壶多玉女，殿前持盖总才人。十年曾奉金门诏，不种桃花学避秦。清磬疏钟警夜遥，梦回偏忆紫宸朝。云移三岛联猋驾，月冷千峰闻洞箫。药饵岂劳天府给，弓旌谁待鹤书招。揽衣一宿空山里，万壑烟花坐寂寥。高蹑罡风上翠微，鸾骖相遇待晨归。金环委地无人拾，毛节随云到处飞。兄弟尽通仙籍少，利名真觉畏途非。朱门九锡应无分，尘海冥冥悟息机。玉晨宫观起参差，云际三峰坐不移。萧帝恩深颁虎尾，秦庭高会闪龙旂。衣藏荒冢香垆出，碑卧长廊薤叶披。浮世桑田共如此，仙人骑气欲何之。
游茅山·其一
作者：黎民表
朝代：明

绛节云中下列真，山椒宫阙斗嶙岣。烟霞半杂龙池气，芝术深连柳谷春。天上投壶多玉女，殿前持盖总才人。十年曾奉金门诏，不种桃花学避秦。
游茅山·其三
作者：黎民表
朝代：明

高蹑罡风上翠微，鸾骖相遇待晨归。金环委地无人拾，毛节随云到处飞。兄弟尽通仙籍少，利名真觉畏途非。朱门九锡应无分，尘海冥冥悟息机。
游茅山·其二
作者：黎民表
朝代：明

清磬疏钟警夜遥，梦回偏忆紫宸朝。云移三岛联猋驾，月冷千峰闻洞箫。药饵岂劳天府给，弓旌谁待鹤书招。揽衣一宿空山里，万壑烟花坐寂寥。
游茅山·其四
作者：黎民表
朝代：明

玉晨宫观起参差，云际三峰坐不移。萧帝恩深颁虎尾，秦庭高会闪龙旂。衣藏荒冢香垆出，碑卧长廊薤叶披。浮世桑田共如此，仙人骑气欲何之。
游西山玉泉池
作者：黎民表
朝代：明

圆渟知异脉，方折纪灵踪。濯月金规满，含风石镜融。平湖隐作浪，曲涧泻为淙。一入昆明去，千秋照绮栊。
游顾玄言二泉山亭二首
作者：黎民表
朝代：明

尘土梦初醒，招寻得此亭。泉分双井练，楼入四山青。倚树方成偈，烹茶旧续经。异时鸡黍约，风竹细来听。谁解捐尘网，烟霞共一欣。引杯承竹露，展簟接山云。丘壑应忘我，鱼凫正属君。扁舟从此去，渔钓幸相闻。
游顾玄言二泉山亭二首·其一
作者：黎民表
朝代：明

尘土梦初醒，招寻得此亭。泉分双井练，楼入四山青。倚树方成偈，烹茶旧续经。异时鸡黍约，风竹细来听。
游顾玄言二泉山亭二首·其二
作者：黎民表
朝代：明

谁解捐尘网，烟霞共一欣。引杯承竹露，展簟接山云。丘壑应忘我，鱼凫正属君。扁舟从此去，渔钓幸相闻。
湖上居为余德甫赋
作者：黎民表
朝代：明

丈人结屋寄幽情，绮槛倒影湖水明。夜悬石镜青天出，晓望香炉紫雾生。鸥鹭閒来争坐席，薜萝聊复代簪缨。浩歌击楫杳然去，一曲沧浪万古情。
溪南别业为万考功言卿赋
作者：黎民表
朝代：明

自有山林性，能将物我齐。剪茅成野径，披荔待幽栖。辋口茱萸沜，芳洲杜若溪。何当接衡宇，琴酒日相携。日暮鸣桡去，溪流几许深。自随明月往，应少世人寻。水石含幽意，鱼凫识赏心。漆园元寄傲，何事挂朝簪。凭眺因高尽，虚明与水宜。绿萝垂雨幄，丛筱罥风丝。岛屿通桃径，壶觞到习池。因知竹林下，不减上皇时。昔年云卧处，尚有读书台。墨沼鹅群浴，苍苔鸟迹开。洞门扃馆宇，涧户出风雷。谁识东山意，曾招隐士来。
溪南别业为万考功言卿赋·其一
作者：黎民表
朝代：明

自有山林性，能将物我齐。剪茅成野径，披荔待幽栖。辋口茱萸沜，芳洲杜若溪。何当接衡宇，琴酒日相携。
溪南别业为万考功言卿赋·其三
作者：黎民表
朝代：明

凭眺因高尽，虚明与水宜。绿萝垂雨幄，丛筱罥风丝。岛屿通桃径，壶觞到习池。因知竹林下，不减上皇时。
溪南别业为万考功言卿赋·其二
作者：黎民表
朝代：明

日暮鸣桡去，溪流几许深。自随明月往，应少世人寻。水石含幽意，鱼凫识赏心。漆园元寄傲，何事挂朝簪。
溪南别业为万考功言卿赋·其四
作者：黎民表
朝代：明

昔年云卧处，尚有读书台。墨沼鹅群浴，苍苔鸟迹开。洞门扃馆宇，涧户出风雷。谁识东山意，曾招隐士来。
溯水帘洞过月溪寺
作者：黎民表
朝代：明

缘蹊路方涩，寻异景屡延。凝思瞩幽岩，朗咏溯长川。青莲敞妙界，璧月鉴华泉。宝树无重影，金轮不复圆。依微想台榭，出没怅云烟。羽人绝髣髴，员峤徒空筌。归寂竟何感，抚化弥泫然。六龙倘可顿，为我挥虞渊。
滋兰馆为潘少承作
作者：黎民表
朝代：明

客有思玄者，能兼市隐名。幽悰含白雪，逸兴托孤英。三径初开就，千丛自种成。随风香更远，入室气弥清。缃帙沾馀馥，瑶琴寄雅声。永怀君子德，延望美人情。霜霰将无变，蓬蒿幸免营。相怜同臭味，持赠保坚贞。
潘子携酒同欧氏诸子过清泉山中出吴笺索余拙书因留夜坐
作者：黎民表
朝代：明

通家称孔李，联骑问幽居。性洽高阳酒，名惭大令书。行吟随一鹤，风雨待三鱼。十载尘缨解，烟霞礼法疏。
潘子迁过梅华堂待月梁士哲继至
作者：黎民表
朝代：明

三径蓬蒿在，风流二子过。狂来忘我懒，坐久觉情多。竹下黄花酒，风前白雪歌。徘徊还秉烛，明月待羊何。
潘少承移居同里间过小饮
作者：黎民表
朝代：明

僦居同里闬，休假得经过。旅客亲灯火，閒门掩薜萝。风沙铜狄近，云气日华多。试问王孙草，归来兴若何。
潘少承至同唐寅仲陈忠甫过讯留酌舟中
作者：黎民表
朝代：明

故园兵后阻相酬，乘兴能来慰我愁。花竹渐芜因避地，江山无恙复移舟。赤阑回合垂杨暮，白屋萧条野水流。诸将昆崙如早下，持竿吾欲卧沧洲。
潞河作
作者：黎民表
朝代：明

一自分司出五陵，簿书终日苦相仍。北庭飞挽悬军幕，西岭云霞属野僧。秪有陆沈供晚岁，莫将箕敛负中兴。迟回正忆桑榆煖，目断黄河十月冰。
潞河雪后寄梁许二舍人
作者：黎民表
朝代：明

雪后回看霁后山，金银楼殿似堪扳。算缗初隶司农省，执盖曾趋宿卫班。一水远从天汉下，孤鸿终待上林还。长安柳絮知裁咏，谁念飘零滞抱关。
潞河风雨骤作
作者：黎民表
朝代：明

自笑浮生拙，飘飘信客槎。波涛翻陆海，风色惨平沙。岸圻应防燕，林昏不辨鸦。江湖成稳卧，无梦到京华。
澹台子羽墓
作者：黎民表
朝代：明

临河闻返驾，高第乃南浮。行径无芳躅，松楸馀故丘。山川良不改，吾道日悠悠。谁怜卑薄地，千古有麟游。
烂柯山
作者：黎民表
朝代：明

白石经时烂，仙踪岂易寻。但传看奕去，不记入山深。蛮触悲人世，沧桑阅古今。丹砂君莫问，对酒且披襟。
焦山别陈玉叔犬参
作者：黎民表
朝代：明

疏梧院落值秋风，惜别那禁酒盏空。潮水欲生淮浦月，暮云多在楚江枫。平生澼絖千金拙，客路烟沙两鬓蓬。纵是故人能引荐，不令三诏到山中。
燕京书事
作者：黎民表
朝代：明

河堤新筑洞仙宫，八骏经游向此中。绛节拂云遥驻鹤，赤阑驱石已成虹。丹书见说曾亲授，紫府还闻有梦通。十里穗杨风日丽，几时轩驭过崆峒。日上苍龙雪正消，太清宫殿转空寥。案前宝鼎斟明水，仗外华灯烛庆宵。关塞只传青海捷，佩环空散紫宸朝。可怜方朔金门待，听得霓裳杂凤箫。一夜瑶池集绛鸾，六花飞舞下云端。兰台未许誇清冷，黄竹徒劳咏閟寒。爽气萧森连玉树，晓光零乱拂铜盘。谁能和得阳春曲，长奉君王万岁欢。西宫瑶草日芳菲，珍馆春深碧浪围。朱字署成华露湿，紫泥封进鹤群飞。履随虚步瞻依切，帘隔天颜笑语稀。不见平津开阁待，经旬休沐始言归。朱楼迢递接平沙，叹息深闺有丽华。青鸟几时随阿母，綵鸾今夜属良家。桃栽碧海多成实，桂贮长门自落花。寄语采桑南陌女，莫将颜色向人誇。
燕京书事·其一
作者：黎民表
朝代：明

河堤新筑洞仙宫，八骏经游向此中。绛节拂云遥驻鹤，赤阑驱石已成虹。丹书见说曾亲授，紫府还闻有梦通。十里穗杨风日丽，几时轩驭过崆峒。
燕京书事·其三
作者：黎民表
朝代：明

一夜瑶池集绛鸾，六花飞舞下云端。兰台未许誇清冷，黄竹徒劳咏閟寒。爽气萧森连玉树，晓光零乱拂铜盘。谁能和得阳春曲，长奉君王万岁欢。
燕京书事·其二
作者：黎民表
朝代：明

日上苍龙雪正消，太清宫殿转空寥。案前宝鼎斟明水，仗外华灯烛庆宵。关塞只传青海捷，佩环空散紫宸朝。可怜方朔金门待，听得霓裳杂凤箫。
燕京书事·其五
作者：黎民表
朝代：明

朱楼迢递接平沙，叹息深闺有丽华。青鸟几时随阿母，綵鸾今夜属良家。桃栽碧海多成实，桂贮长门自落花。寄语采桑南陌女，莫将颜色向人誇。
燕京书事·其四
作者：黎民表
朝代：明

西宫瑶草日芳菲，珍馆春深碧浪围。朱字署成华露湿，紫泥封进鹤群飞。履随虚步瞻依切，帘隔天颜笑语稀。不见平津开阁待，经旬休沐始言归。
燕京秋怀
作者：黎民表
朝代：明

北郭秋阴接九垠，登台一望倍伤魂。霜前砧杵千家动，日落风尘万里昏。天上已违攀凤侣，山中犹忆卧龙村。孤舟渺渺堪愁思，恐入枫林有断猿。广寒宫殿帝城西，锦石瑶沙玉作蹊。白鹤每依华表下，紫鸾多藉碧梧栖。流云宛转通仙掖，坠叶飘飖满御堤。一自金舆巡历后，月中环佩冷凄凄。秋风袅袅吹边塞，转饷千艘入浊河。白草漭连青海阔，黄尘秋暗黑山多。运筹赖有萧何画，息战无烦魏绛和。闻道居庸虚将守，边庭今已悔干戈。万木萧森带夕阳，澄江偏使客心伤。能文贾谊终投楚，作赋相如已倦梁。勋业独看青鬓在，羽翰空羡碧霄长。沧江岁晚归来好，岸芷汀兰尚有芳。
燕京秋怀·其一
作者：黎民表
朝代：明

北郭秋阴接九垠，登台一望倍伤魂。霜前砧杵千家动，日落风尘万里昏。天上已违攀凤侣，山中犹忆卧龙村。孤舟渺渺堪愁思，恐入枫林有断猿。
燕京秋怀·其三
作者：黎民表
朝代：明

秋风袅袅吹边塞，转饷千艘入浊河。白草漭连青海阔，黄尘秋暗黑山多。运筹赖有萧何画，息战无烦魏绛和。闻道居庸虚将守，边庭今已悔干戈。
燕京秋怀·其二
作者：黎民表
朝代：明

广寒宫殿帝城西，锦石瑶沙玉作蹊。白鹤每依华表下，紫鸾多藉碧梧栖。流云宛转通仙掖，坠叶飘飖满御堤。一自金舆巡历后，月中环佩冷凄凄。
燕京秋怀·其四
作者：黎民表
朝代：明

万木萧森带夕阳，澄江偏使客心伤。能文贾谊终投楚，作赋相如已倦梁。勋业独看青鬓在，羽翰空羡碧霄长。沧江岁晚归来好，岸芷汀兰尚有芳。
燕台骏骨图为陈侍御道襄赋
作者：黎民表
朝代：明

千金增价在燕都，电目兰筋骨法殊。细柳营中方按辔，大宛何用献龙驹。
爽台为朱子深宗侯赋
作者：黎民表
朝代：明

梅尉丹崖对面开，更怜花竹夹池栽。秋衣夜染星河灿，曙色初浮沆瀣杯。黄鹄醉来招不下，紫芝歌罢首重回。是非已付浮云外，难忘梁园咏雪才。
牛首寺
作者：黎民表
朝代：明

名山为阙几千年，楚蜀山川在目前。珠火夜明萧帝塔，石林秋隐辟支禅。花房却烛机才息，紫阁攀萝意欲仙。一下白云心未已，最怜身世在西天。
独坐
作者：黎民表
朝代：明

触热还骑马，乘閒即掩扉。乡愁来伏枕，雨气入秋衣。薄禄胜渔猎，贫家望蕨薇。简书闻遣将，为解揭阳围。
狼口阻风
作者：黎民表
朝代：明
体裁：五言律诗

断岸悲风急，停舟浊浪深。千山低野日，孤树系春心。客邸频炊玉，行囊屡探金。无能慰离索，箕踞向秋阴。
狼口阻风
作者：黎民表
朝代：明

断岸悲风急，停舟浊浪深。千山低野日，孤树繫春心。客邸频炊玉，行囊屡探金。无能慰离索，箕踞向秋阴。
献俘礼成颁赐金币
作者：黎民表
朝代：明

玉关初送款，汉殿正垂裳。恩出兼金重，功微尺组长。礼成沾绮馔，喜极举瑶觞。王会千秋盛，无劳事朔方。
玄隐亭为方司寇士功赋
作者：黎民表
朝代：明

衡门返锁动经旬，谁识西曹草奏臣。散地一辞金马诏，文园容卧白云身。江山次第劳诠品，鹏鴳逍遥任性真。莫笑玄成无所用，侯芭岁晚得相亲。
玉河堤畔闻歌
作者：黎民表
朝代：明

一曲新声起凤楼，他乡明月易生愁。凉风袅袅吹难去，并作寒波出御沟。
玉河泛舟别童子鸣
作者：黎民表
朝代：明

越客理归装，春风思北梁。风花渡水远，菱荇入船香。落日催停骑，清波写靓妆。燕山青未了，相送意俱长。
玉虚宫
作者：黎民表
朝代：明

蓬莱千仞削孤根，玉座遥瞻黑帝尊。细草繁花秋滴露，彤云紫雾画当门。天河近向怀中泻，鳌极遥从掌上翻。知驾麟车何处去，满山凉月啸清猿。
玉虹涧得日字
作者：黎民表
朝代：明

碧溜疏遥岑，瑶光泻晴日。束石乍萦回，衔厓转泌瀄。清声散竽籁，静听调琴瑟。分流虽究万，溯始乃归一。幽讨讯真源，汲古怀脩繘。习坎浩自盈，到海功始毕。
王亮卿将之塞上以诗见投赋答
作者：黎民表
朝代：明

徵书还出谷，为有故人怜。手版趋西府，心期在北燕。聚沙规塞外，测漏报军前。不受风尘色，人今似鲁连。
王仲谐邀看芍药
作者：黎民表
朝代：明

姚魏元同品，开时亦未残。动摇因翠袖，扶植借朱阑。静影灯前落，流云席上看。夜来风雨至，应恐越罗单。
王使君元美招同吕光禄游砚山亭
作者：黎民表
朝代：明

丹梯千仞俯重溟，驱传来游剧聚星。山著暮云还并紫，天连高浪故摇青。潇湘归客怜芳草，吴下才人复此亭。满路风花相伴逐，鸬鹚鸂？起长汀。扁舟昔日闻吴咏，千里佳期愿不违。开府风流争寂寞，长安前事尚依稀。明时敢谓轻朱绂，旧隐谁同揽芰衣。君是三旌恩独异，白蘋洲上肯思归。
王使君元美招同吕光禄游砚山亭·其一
作者：黎民表
朝代：明

丹梯千仞俯重溟，驱传来游剧聚星。山著暮云还并紫，天连高浪故摇青。潇湘归客怜芳草，吴下才人复此亭。满路风花相伴逐，鸬鹚鸂？起长汀。
王使君元美招同吕光禄游砚山亭·其一
作者：黎民表
朝代：明
体裁：七言律诗

丹梯千仞俯重溟，驱传来游剧聚星。山著暮云还并紫，天连高浪故摇青。潇湘归客怜芳草，吴下才人复此亭。满路风花相伴逐，鸬鹚鸂�起长汀。
王使君元美招同吕光禄游砚山亭·其二
作者：黎民表
朝代：明

扁舟昔日闻吴咏，千里佳期愿不违。开府风流争寂寞，长安前事尚依稀。明时敢谓轻朱绂，旧隐谁同揽芰衣。君是三旌恩独异，白蘋洲上肯思归。
王太常仲谐招同孙孝廉潘光禄范鸿胪诸子游神乐观道馆
作者：黎民表
朝代：明

绯烟晴日上寥阳，松柏青青夹陛霜。望气祗看银作阙，来游真诧海成桑。羽人异代知齐鼎，词客多时识舜裳。不借王乔双玉舄，乘风能到白云乡。
王敬美以游京口诸山篇咏见示
作者：黎民表
朝代：明

谢公山水癖，名胜往来经。箧里芜城赋，帆前瘗鹤铭。馀酣穷落日，远兴尽沧溟。太息屠门客，风尘两鬓星。故人招隐处，踪迹继焦君。树色衔青阁，江津带白云。饮猿垂涧接，别鹤入山闻。不是逢王烈，谁能辨鸟文。
王敬美以游京口诸山篇咏见示·其一
作者：黎民表
朝代：明

谢公山水癖，名胜往来经。箧里芜城赋，帆前瘗鹤铭。馀酣穷落日，远兴尽沧溟。太息屠门客，风尘两鬓星。
王敬美以游京口诸山篇咏见示·其二
作者：黎民表
朝代：明

故人招隐处，踪迹继焦君。树色衔青阁，江津带白云。饮猿垂涧接，别鹤入山闻。不是逢王烈，谁能辨鸟文。
王曲江招游芙蓉山寺
作者：黎民表
朝代：明

涧道青松百尺悬，琴尊已在楚云边。飞凫倏化仙郎舄，鼓瑟犹传帝子篇。三峡鱼龙喧落日，九成台殿卧江烟。亦知猿鹤窥人得，不共桃花住岁年。
王鹅峰有钜石可隐赵太史题曰千丈厓
作者：黎民表
朝代：明

翠削逾千仞，嵌空若二陵。下方雷雨合，阴洞鬼神凭。起坐心犹掉，艰危气益增。何人劖石壁，文字暗苍藤。
玲珑石
作者：黎民表
朝代：明

险类天门凿，奇方日观悬。云移根尚湿，雨滴溜成穿。偃壑知灵草，窥窗有瑞烟。可怜醒酒处，树木旧平泉。
琅琊寺
作者：黎民表
朝代：明

山木千重岚雾低，纱灯犹照晋招提。楞伽不益身前事，听尽泉声日又西。
瑞雪
作者：黎民表
朝代：明

午夜罄灵祈，千官匝紫微。望云车盖合，度曲凤凰飞。皎洁随纨扇，凄清炫玉衣。侍臣裁郢曲，转觉和人稀。瑟密因风度，严城迥不哗。入林俱缀叶，妆岫讵成花。积气浮琼岛，流云结素华。盈车占上瑞，持此报皇家。
瑞雪·其一
作者：黎民表
朝代：明

午夜罄灵祈，千官匝紫微。望云车盖合，度曲凤凰飞。皎洁随纨扇，凄清炫玉衣。侍臣裁郢曲，转觉和人稀。
瑞雪·其二
作者：黎民表
朝代：明

瑟密因风度，严城迥不哗。入林俱缀叶，妆岫讵成花。积气浮琼岛，流云结素华。盈车占上瑞，持此报皇家。
用晦宗侯偕赵脩甫刺史过访
作者：黎民表
朝代：明

病后何人思越吟，江楼尊酒惬追寻。王孙丽句能千首，豪客华筵直一金。隔岸烽烟邀举扇，西山凉月照披襟。文章千古应同调，谁道交情异浅深。
甲子元旦早朝
作者：黎民表
朝代：明

剑舄翩翩起玉尘，相风微转应芳辰。玑衡共睹成文丽，凤鸟重经纪历新。鸾辂青旂回献岁，朱弦疏越奏阳春。汉酺万国皆欢庆，瑶水年年预从臣。
画菊为孙舍人以道赋
作者：黎民表
朝代：明

九月严霜风槭槭，篱下黄花纷五色。千枝结束艳明霞，一片丛生媚幽石。略施粉黛人已惊，净洗铅华谁解识。孤根独立已后时，岁晚馨香堪自惜。柴桑三径未曾栽，孤山万树长相忆。舍人寓直披此图，棐几芸窗时拂拭。嫣然空谷回春姿，莫道佳人难再得。
留别仲交伯祥
作者：黎民表
朝代：明

谁怜落魄游千里，尚得长裾狎二豪。时论共归江左玉，赋才应折广陵涛。当垆夜倚花枝醉，绕树春吟野日高。白璧敢轻投赠意，不堪秋雨梦蓬蒿。
留都
作者：黎民表
朝代：明

钟阜郁岧峣，河山望不遥。神宫侵日月，辇路上烟霄。弓与龙髯堕，笙随鹤驭飘。金凫知不灭，绛节下朝朝。六㝢神猷焕，三垓睿览存。铸金成九鼎，剪叶建诸藩。玉历调元气，琼枝荫本根。叨逢中兴日，不改旧乾坤。成龙占王气，游凤记高台。山色荆衡尽，江源巴蜀来。庙谟资一德，天险仗群材。壮观今如此，中流讵足哀。铜爵标霞外，金茎擢汉间。祥基开白水，御苑跨黄山。殿古宵钟彻，花深委佩闲。苍苍后湖月，应载凤游还。紫署招延地，时髦尽逸群。镐京陪湛露，韶舞续卿云。秀抱江河润，光生草木文。菁莪今日化，慷慨忆殊勋。伊昔风云际，谁依日月光。鹿穷归历数，龙变化侯王。俎豆丹青里，江山剑戟傍。铅刀思一骋，流恨向宫墙。水府荒南国，江津控百蛮。登秋来橘柚，踰海贡琅玕。岁月龙编远，风烟鸟道寒。朝宗真此地，王会万年看。幽蓟称岩甸，重襟亦在斯。尚纡南顾策，数费北门师。霜悴青苗尽，秋深赤羽驰。谁能如贾谊，流涕向明时。
留都·其一
作者：黎民表
朝代：明

钟阜郁岧峣，河山望不遥。神宫侵日月，辇路上烟霄。弓与龙髯堕，笙随鹤驭飘。金凫知不灭，绛节下朝朝。
留都·其七
作者：黎民表
朝代：明

水府荒南国，江津控百蛮。登秋来橘柚，踰海贡琅玕。岁月龙编远，风烟鸟道寒。朝宗真此地，王会万年看。
留都·其三
作者：黎民表
朝代：明

成龙占王气，游凤记高台。山色荆衡尽，江源巴蜀来。庙谟资一德，天险仗群材。壮观今如此，中流讵足哀。
留都·其二
作者：黎民表
朝代：明

六㝢神猷焕，三垓睿览存。铸金成九鼎，剪叶建诸藩。玉历调元气，琼枝荫本根。叨逢中兴日，不改旧乾坤。
留都·其二
作者：黎民表
朝代：明
体裁：五言律诗

六宇神猷焕，三垓睿览存。铸金成九鼎，剪叶建诸藩。玉历调元气，琼枝荫本根。叨逢中兴日，不改旧乾坤。
留都·其五
作者：黎民表
朝代：明

紫署招延地，时髦尽逸群。镐京陪湛露，韶舞续卿云。秀抱江河润，光生草木文。菁莪今日化，慷慨忆殊勋。
留都·其八
作者：黎民表
朝代：明

幽蓟称岩甸，重襟亦在斯。尚纡南顾策，数费北门师。霜悴青苗尽，秋深赤羽驰。谁能如贾谊，流涕向明时。
留都·其六
作者：黎民表
朝代：明

伊昔风云际，谁依日月光。鹿穷归历数，龙变化侯王。俎豆丹青里，江山剑戟傍。铅刀思一骋，流恨向宫墙。
留都·其四
作者：黎民表
朝代：明

铜爵标霞外，金茎擢汉间。祥基开白水，御苑跨黄山。殿古宵钟彻，花深委佩闲。苍苍后湖月，应载凤游还。
留馀堂为潘司马赋
作者：黎民表
朝代：明

华堂飞敞自留馀，昭代争誇奕叶舒。共指王槐呈绿荫，偏令谢树照清居。窗开翡翠迎春霭，帘卷烟云洒碧虚。自是承家名不忝，韦玄勋誉可谁如。青山曾拟卧龙居，草阁仍留满架书。万石家风元独擅，关西经学定谁如。鸾书每拜君王赐，锦里重迎使者车。丰草崇兰皆雨露，莫言三径不留馀。
留馀堂为潘司马赋·其一
作者：黎民表
朝代：明

华堂飞敞自留馀，昭代争誇奕叶舒。共指王槐呈绿荫，偏令谢树照清居。窗开翡翠迎春霭，帘卷烟云洒碧虚。自是承家名不忝，韦玄勋誉可谁如。
留馀堂为潘司马赋·其二
作者：黎民表
朝代：明

青山曾拟卧龙居，草阁仍留满架书。万石家风元独擅，关西经学定谁如。鸾书每拜君王赐，锦里重迎使者车。丰草崇兰皆雨露，莫言三径不留馀。
病中答沈太史肩吾见讯
作者：黎民表
朝代：明

尽日清关应客迟，尚传芳讯慰支离。旧趋虎观称良史，新侍螭头表直词。衰晚尚通金马籍，吹嘘谁借上林枝。持竿终拟江湖去，风雨谈天未可期。
癸亥十月书事
作者：黎民表
朝代：明

辽阳碣石枕居庸，天府元称百二重。岂少衣冠扶帝辇，坐令城阙起边烽。投簪敢谓沧洲近，鸣剑多惭白发慵。早晚单于须款塞，玉门何用一丸封。宵严羽卫听宣麻，细柳巡行众不哗。朔气九关屯虎旅，军声千里震龙沙。河山自昔雄三辅，吴越于今总一家。何事受降仍未筑，白头挥泪坐闻笳。汉家本自惜天骄，饮马年来到渭桥。五夜将星明玉帐，七陵王气上丹霄。军中选士皆穿札，幕府谋臣尽赐貂。扈阁儒生惭献赋，燕然终拟勒岧峣。甘泉羽檄似流星，飞将威应震北庭。虮虱已闻生介胄，貔貅犹未请灰钉。中天日月悬双阙，三殿风云拥万灵。属国浅才还一试，岂能垂老事玄经。
癸亥十月书事·其一
作者：黎民表
朝代：明

辽阳碣石枕居庸，天府元称百二重。岂少衣冠扶帝辇，坐令城阙起边烽。投簪敢谓沧洲近，鸣剑多惭白发慵。早晚单于须款塞，玉门何用一丸封。
癸亥十月书事·其三
作者：黎民表
朝代：明

汉家本自惜天骄，饮马年来到渭桥。五夜将星明玉帐，七陵王气上丹霄。军中选士皆穿札，幕府谋臣尽赐貂。扈阁儒生惭献赋，燕然终拟勒岧峣。
癸亥十月书事·其二
作者：黎民表
朝代：明

宵严羽卫听宣麻，细柳巡行众不哗。朔气九关屯虎旅，军声千里震龙沙。河山自昔雄三辅，吴越于今总一家。何事受降仍未筑，白头挥泪坐闻笳。
癸亥十月书事·其四
作者：黎民表
朝代：明

甘泉羽檄似流星，飞将威应震北庭。虮虱已闻生介胄，貔貅犹未请灰钉。中天日月悬双阙，三殿风云拥万灵。属国浅才还一试，岂能垂老事玄经。
登临清城新楼
作者：黎民表
朝代：明

楼橹临边起，旌旗蔽日翻。众山多鲁望，一水控河源。直取岩城镇，应防敌骑奔。战閒耕士乐，时远霸风存。迥眺山川异，烦忧鼓角喧。嗣宗偏引恨，平子易销魂。老去无长策，春归忆故园。帝乡何处是，愁望且开尊。
登五仙观通明阁
作者：黎民表
朝代：明

目尽寥天草树平，片帆经处是东瀛。烟销甓社珠浮出，云拥猋台玉作成。远浦迥含兰芷思，阴风初度雁鸿声。飞仙御鹤何时去，尘海冥冥笑此生。
登六榕寺塔得微字
作者：黎民表
朝代：明

宝铎摇青汉，金轮逼紫微。众香攒绣栱，九级敞琼扉。仙乐飘空下，天花杂雨飞。万形纷崒嵂，千仞转高巍。槛頫霆相激，棂开月吐辉。侵云看树小，入海见山稀。侧足应防险，观心拟息机。永言齐浩劫，更拂六铢衣。
登泰山作
作者：黎民表
朝代：明

神皋表东海，作镇何穷窿。气匠搆万有，挥斤辟鸿濛。颓然压九野，奔伏如游龙。飞梯倚立壁，侧足临绝淙。灵猋生两腋，乃造玉女宫。仰视但苍莽，欲往阶何从。平生汗漫游，泠然感绝踪。海日连周观，悲风起秦松。息影止岩下，摇心尚忡忡。
登白云最高顶
作者：黎民表
朝代：明

灵岳奠南隩，凤翼矫而跱。上干烛斗枢，下盘绝地理。脩阪饶莃苓，回蹊荫楩梓。东观极扶木，西窥逼濛汜。晨标赪霞截，夜气白虹起。玉树发葱青，金潭耿清泚。平生信经奇，兹山擅巨美。图史谩莫传，倜傥固难纪。倘骖飞龙游，长揖当途子。
登直姑城楼
作者：黎民表
朝代：明

吴樯楚舵望中收，西北风烟接上游。海气倒垂千嶂远，燕关日抱五云流。贾生封事馀双泪，王粲思乡自百忧。向夕苍苍洲渚乱，断鸿哀角不堪留。
登镇海楼得凭字
作者：黎民表
朝代：明

历尽丹梯第几层，下临千仞若无凭。石间细路萦红叶，松顶寒花络紫藤。远目只随芳草去，清歌长共碧云凝。三山波浪空愁思，谁蹑鸿鸾共上升。
登鸡鸣寺
作者：黎民表
朝代：明

宝地空香散，金绳觉路赊。楼高碍白石，轩密秘青霞。绿泣台城草，红悲辱井花。江山今几劫，非独有恒沙。驻目凭虚阁，神思迥欲飞。雨惊黄叶散，磴绕白云微。钟簴千秋在，豪华六代非。昙花无住迹，顿染客游衣。
登鸡鸣寺·其一
作者：黎民表
朝代：明

宝地空香散，金绳觉路赊。楼高碍白石，轩密秘青霞。绿泣台城草，红悲辱井花。江山今几劫，非独有恒沙。
登鸡鸣寺·其二
作者：黎民表
朝代：明

驻目凭虚阁，神思迥欲飞。雨惊黄叶散，磴绕白云微。钟簴千秋在，豪华六代非。昙花无住迹，顿染客游衣。
白云观
作者：黎民表
朝代：明

翠壁苔藓剥，雕楹风雨倾。不见赤虬返，空闻白云名。环中龙虎伏，鼎内铅汞争。石函委真蜕，绛气干天庭。松杉缅延伫，鸾鹥导遐征。古甃汲寒冽，阴廊画仙灵。羽流萃杂沓，鬼火流青荧。腥膻漫玉椀，瓦砾飘金茎。云螭杳难驾，霞踪怆余情。修途逼暮景，改辙思长生。稽首受玄籥，一为开瑶扃。未敢望鄞鄂，庶能守申庚。谛听获忧悯，恍惚聆箫笙。出门悲风起，旷若失蓬瀛。何时复来游，相随朝玉京。
白云观
作者：黎民表
朝代：明
体裁：古风

翠壁苔藓剥，雕楹风雨倾。不见赤虬返，空闻白云名。环中龙虎伏，鼎内铅汞争。石函委真蜕，绛气干天庭。松杉缅延伫，鸾鹥导遐征。古甃汲寒冽，阴廊画仙灵。羽流萃杂沓，鬼火流青荧。腥膻漫玉碗，瓦砾飘金茎。云螭杳难驾，霞踪怆余情。修途逼暮景，改辙思长生。稽首受玄籥，一为开瑶扃。未敢望鄞鄂，庶能守申庚。谛听获忧悯，恍惚聆箫笙。出门悲风起，旷若失蓬瀛。何时复来游，相随朝玉京。
白莲长句和公实
作者：黎民表
朝代：明

九春芳物已凋残，百舌声中兴转阑。东园有恨成蹊易，南国无媒寄远难。成蹊寄远空惆怅，素萼青跌忽摇漾。袅袅金茎瑞雾通，霏霏玉井香云上。玉井金茎不易逢，绿叶田田复几重。鹭窥冰彩愁难定，蝶绕檀心恨正浓。鹭窥蝶绕疏华动，幽香更倩回风送。轻绡似出鲛人织，明珠乍见江婓弄。回塘曲水日初长，妖姬妷女自相将。但识汉宫持作盖，宁知楚客制为裳。照影竞窥眉上绿，凌波争比额边黄。长裾荡桨怜丝罥，皓腕攀条畏刺伤。直谓将心同白日，始知行乐在青阳。青阳白日去悠悠，几度相思南陌头。娇靥只矜如月满，繁华须念逐波流。银床寂寞翻清露，纨扇凄凉及早秋。年催已畏倾筐尽，昼短何妨秉烛游。风撼铜铺难独守，星回金屋迥添愁。愿学汉皋能解佩，还同河徼善操舟。操舟解佩怜君久，弃置红颜相忆否。空持白璧误投人，为少黄金能取酒。妾意频惊桃李时，君来已及芳菲后。行路羞看陌上蓬，连根愿比池中藕。采莲日暮绿江深，因君哀怨进讴吟。鸿来不惮关山远，菱唱还过越水浔。
白雪山房为李惟寅典禁赋
作者：黎民表
朝代：明

郢曲无人和，南音每自操。青云今少达，玉树转孤高。兵偃闲金甲，林栖接缊袍。虽悬双鹊印，未敌饮春醪。
白鹤花
作者：黎民表
朝代：明

灵根五叶似云屯，绝胜名当掩兔园。玉羽向风偏皎洁，缟衣乘月正翩翻。窥窗几乱幽禽影，入梦那知粉蝶魂。同是罗浮山下客，肯将零落怨黄昏。
盛仲交自金陵至集于乔舍人小园
作者：黎民表
朝代：明

坐荫凉云好，轻衣未觉寒。月临花树午，春逼鸟声残。满酌秦淮酒，新弹贡禹冠。柳条时拂拭，浑作故人看。
省中即事
作者：黎民表
朝代：明

蹉跎成白发，不敢叹为郎。饱食知才忝，高眠苦日长。渴思金井冻，坐恋玉墀香。不记频来往，藤花又过墙。
省中对雪
作者：黎民表
朝代：明

烛龙衔景照神京，佳气笼葱拂五城。色混琼波沉太液，爽分银阙入西清。汉宫彩胜裁花就，楚客幽兰拟赋成。华省追趍惭笔札，几回消渴望金茎。
省中芍药
作者：黎民表
朝代：明

绮槛丛花何日栽，芬芳初逐艳阳回。尘销户閤云承辇，风静茎台露满杯。唾碧恍疑天女散，含香应待汉臣裁。上林本自多奇树，扶荔谁移远地来。
真如寺访胡元瑞不遇
作者：黎民表
朝代：明

芳菲能几日，屡骑到閒门。流水过经院，春风锁给园。履声稀户外，棋局置松根。那得逃空去，佳期独负言。
真州旅馆小楼望江南
作者：黎民表
朝代：明

江皋飞雨至，羁客易潸然。稍湿汀前草，微生树杪泉。舟行移远岸，帆过宿孤烟。偶动乡园念，知忘课秫田。
督府金湖方公召饮于筹边堂赋得排律十六韵
作者：黎民表
朝代：明

汉室当全盛，边陲未寝兵。畴咨惟隽乂，帷帟以儒生。岳牧诸艰试，崇班独坐荣。殷忧纡右顾，长技在先声。赐履逾荒裔，留屯罢远征。白登酬宿耻，大宛堕名城。镇静曹参画，风流庾亮情。碧幢朝散骑，玉帐夜休营。高会深投辖，疏才滥请缨。飞觥沾猎酒，折俎过侯鲭。尅密通家沗，词华四座倾。中兴得江汉，人物信荆衡。斥堠无严警，铜街倏曙更。临关真气近，回首将星明。淮海思长孺，朝端问广平。承云归燕镐，愿附赤霄行。
石冷为潘新宁赋
作者：黎民表
朝代：明

怜君家住积金阳，海树层层出上方。山倚洞天多翠削，窗窥禅月更清凉。市喧不到松间枕，瀑水遥添竹外觞。何事缁尘淹陆羽，梦回泉石几徜徉。
石室山寄沈纯甫
作者：黎民表
朝代：明

石室经奇久未回，因思许靖向南来。刺桐花拥蛮姬醉，白芷歌传逐客哀。漓水半黄遥入海，楚山将暮一登台。羊何旧好虽能赋，不共流霞竹下杯。
石楼
作者：黎民表
朝代：明

壮士图麟阁，仙人惜蕙楼。洞门常反锁，惟待采真游。
石羊馆为郭学宪赋
作者：黎民表
朝代：明

一室类安禅，铜梁策骑旋。试看持节日，犹似下帷年。花气迷春岛，藤阴覆玉泉。清吟不觉夜，月在石桥边。
碧桃花长句
作者：黎民表
朝代：明

上林珍篽竞芳菲，姑射幽悰本自持。茏葱掩月瑶台扇，皎洁临风玉树枝。露井寒轻莺尚涩，虹梁日暖燕初窥。施玄似污连城色，结绿偏宜照夜姿。不同陇首飘风早，愿言度索结芳迟。美人诒赠方璚玖，素影盈盈照窗牖。抟成香雾睍难消，点缀云英瑩逾久。宛转冰纨半入怀，的皪霓衣小垂手。繁艳朝窥北里墙，轻霏夕洒临邛酒。轻霏繁艳正堪怜，青萼芳蕤簇绛烟。都荔胡绳惭酷烈，兰苕翡翠避相鲜。秦人鸡犬曾迷姓，方朔诙谐遂得仙。别有深宫愁日暮，二八年时坐虚度。纤腰束素楚王怜，广额涂黄汉宫妒。蜂须蝶翅芳绪阑，蕙楼菌阁罗衣单。阶前玉露生愁色，镜里铅华失旧欢。
碧桃花长句
作者：黎民表
朝代：明
体裁：古风

上林珍篽竞芳菲，姑射幽悰本自持。茏葱掩月瑶台扇，皎洁临风玉树枝。露井寒轻莺尚涩，虹梁日暖燕初窥。施玄似污连城色，结绿偏宜照夜姿。不同陇首飘风早，愿言度索结芳迟。美人诒赠方璚玖，素影盈盈照窗牖。抟成香雾睍难消，点缀云英莹逾久。宛转冰纨半入怀，的皪霓衣小垂手。繁艳朝窥北里墙，轻霏夕洒临邛酒。轻霏繁艳正堪怜，青萼芳蕤簇绛烟。都荔胡绳惭酷烈，兰苕翡翠避相鲜。秦人鸡犬曾迷姓，方朔诙谐遂得仙。别有深宫愁日暮，二八年时坐虚度。纤腰束素楚王怜，广额涂黄汉宫妒。蜂须蝶翅芳绪阑，蕙楼菌阁罗衣单。阶前玉露生愁色，镜里铅华失旧欢。
社中分咏要离
作者：黎民表
朝代：明

勾吴素趫悍，颇闻侠烈风。咄哉要离子，乃为万夫雄。怯弱众所咍，伍胥明其忠。锋刃雠所爱，草芥捐微躬。持茅执几殆，入水术当穷。奈何殒强敌，天幸成此功。求名固已谬，轻生诚鲜终。乘舟愧范蠡，首丘感梁鸿。腐骨已蔓草，英气犹长虹。惟有兴亡迹，千秋悲甬东。
社中诸公怀予游罗浮归而奉答
作者：黎民表
朝代：明

名山期独往，采药不同君。夜听罗浮雨，心摇桂水云。风尘终自远，鸾鹤可为群。惟有东林社，斋钟讵复闻。
祈谷斋居
作者：黎民表
朝代：明

铃索无声树色寒，集灵台上拜千官。旌旗夜绕长杨陌，灯火春祠泰乙坛。煖入芳郊阳气浅，月临青阁曙光残。扬雄白首《玄经》在，谁捧云中玉露盘。
祗事昭陵述感
作者：黎民表
朝代：明

日角常瞻御扇前，岂知人世有桑田。金縢顾命留三相，玉辇升中已一年。封似灞陵终用俭，衣留轩冢合成仙。微臣握管恩偏重，痛彻龙髯上九天。
祗事阙下逢李伯承有作
作者：黎民表
朝代：明

东风吹雪净芳尘，丹地相逢有故人。寒压苑墙霞绮散，气浮宫树霁华新。中朝缀履多奇士，两省分曹实近臣。日影渐移封事少，叨从西掖听阳春。
祝楼张封君挽诗
作者：黎民表
朝代：明

老莱坚隐操，襄汉接衡门。径竹馀千亩，篱花具一尊。气俄金马淡，星竟少微昏。万里生刍泪，遥遥寄楚猿。
神乐观听吴道士弹琴
作者：黎民表
朝代：明

和风扇杨柳，古殿肃轻阴。释我樊中虑，谐君方外心。钧天疑度曲，流水自成音。恐别仙源去，飘飘不可寻。
神鼎歌为任参军赋
作者：黎民表
朝代：明

神鼎何年出荆土，三趾龙文形制古。丹砂水碧纷斓斑，款识纵横尚堪睹。就中星罗六十字，读之钳口不能数。王在寒师命太史，对扬王休周仲父。戈鋋矛戟森开张，蛟螭离奇忽奔舞。嗟尔神物胡为来，中兴抚运重明开。两宫鼎食备厚养，万方玉铉多良材。千夫操畚筑城下，富媪有意呈奇瑰。琅函将发出紫气，石窌大吼如惊雷。牧臣盱眵诧灵异，贮之为筑中天台。衡霍呵卫驱罔两，江汉洗涤倾尊罍。予生好奇颇识字，荒僻安能逢盛事。搦管争传王太令，得宝况是任公子。空勤枣木勒千言，尚乏赫蹄遗一纸。逡巡闻未献明堂，金薤灵篇尚秘藏。且罢山中采黄独，期君蚤晚发潇湘。
秀林亭为王舍人桓赋
作者：黎民表
朝代：明

风烟尘市隔，花木俗情疏。閒爱寻渔艇，静宜看道书。岱云翻迥野，泉水灌清渠。羡尔高斋客，持觞常晏如。
秋夜与张仪仲陈伯求黄仲孝携张合卿过小楼
作者：黎民表
朝代：明

千里相期兴不虚，林塘犹是落花馀。云间明月频更烛，雨后新荷急溅珠。玉树风流吾独倚，碧云襟韵更谁如。蓬蒿寂寞青溪里，赖尔能来问隐居。
秋夜山亭答潘少承
作者：黎民表
朝代：明

别离欣把袂，披写共登楼。木叶千山雨，虫声四壁秋。酒缘多病止，榻为故人留。已似嵇康懒，那堪复远游。
秋夜曹有卿余德甫刘仲恭吴约卿见过得楼字
作者：黎民表
朝代：明

汉苑烟花望不迷，停车还为访幽栖。秋残河汉双鸿断，霜肃关山万骑嘶。露下金盘谁共倚，尊前龙剑故相携。江南封事频频上，十载乾坤厌鼓鼙。
秋夜杨懋功宅同王敬美诸子集得春字
作者：黎民表
朝代：明

白露沾衣重，凉风送酒频。二京多赋客，七夕会佳人。月隐长河色，花馀小苑春。合并良不易，留滞任缁尘。
秋夜过王库部定甫观元人赵原山水小幅因题其后
作者：黎民表
朝代：明

荆关神妙世希有，莒国山人亦名手。意匠经营颇逼真，水石山林气森秀。剡藤一幅才盈咫，万穴千岩俱点就。芙蓉开萼迤太清，星宿汇流款崇岫。陂陀映带粘箴莎，涧石纵横走泉溜。日出初分意色浓，秋高始脱烟霞瘦。吮粉含丹无此流，北苑营丘合回首。王君好事偶得之，棐几云房顿觉奇。况当燕市风尘日，见此溪山罨画姿。泠然便觉心神披，严霜扑人叶辞枝。翠眉更进金屈卮，白云在天河汉移。醉来骑马忘南北，桐叶分题赋小诗。
秋夜过陈伯求同邓君肃张仪仲钟会贞小饮
作者：黎民表
朝代：明

矶边泛滟水平池，百堞凉云静不移。白练醉书逢大令，朱弦新调有钟期。风沦鱼藻千重锦，月写菱花一曲眉。自是仙源难得到，阮郎归去莫相思。
秋岩
作者：黎民表
朝代：明

江上矗诸峰，奇观不易逢。波光濯翡翠，山色隐芙蓉。野旷馀烟敛，川长积气冲。近窥龙虎丽，遥带凤凰重。丁令回孤鹤，茆君驭两龙。秖怜幽谷赏，还蹑逸人踪。发穴搜金简，疏流导玉淙。霤承清露泫，几迸紫苔封。列籍随原草，披襟抚涧松。鸾游企霄汉，鸿矫避矰罿。疲薾惭高驾，逍遥命短筇。丹砂如可学，脱屣幸相从。
秋怀
作者：黎民表
朝代：明

高楼欲上思迟迟，关塞萧条异昔时。草木风传金气盛，鼓鼙声入朔云悲。管宁东海归何日，梅福吴门去不疑。白首烽烟重览古，芙蓉萎绝曲江湄。王气崤函终不改，建章宫殿倏为灰。瑶池青鸟犹频降，渥水神驹未拟来。丛菊渐荒元亮病，汀兰初歇楚累哀。江天鸿雁冥冥去，极目神州首重回。玉泉迢递入昆池，百尺阑干俯碧漪。锦缆双维龙凤舸，雕楹深锁柏松枝。侍臣鸣佩丹枫远，宫女临霞彩袖垂。曾预都人誇盛事，周南今日叹衰迟。旧京形胜郁盘龙，设险曾当百二重。组练未收沧海甲，戈鋋犹起白门烽。包荒茅服终须问，竹箭空山岂尽供。蠢尔鲸鲵看扫灭，属车还拟待东封。三关羽檄似星流，百万戈船拥上游。白昼峡深豺虎卧，青天磴绝旆旌愁。孤军铜柱空传捷，苦战昆崙寔未休。宵旰此时忧不细，征南诸将莫淹留。粤王雄据有离宫，翠竹黄花辇路中。五岭山川馀霸气，百年天地变华风。沧波日落旌旗动，白露秋高帐殿空。庾信江南休作赋，汉家城阙正青葱。花木栽成带远坰，北山孤绝寄幽亭。汉陵岁月移沧海，秦垒风烟断井陉。十载栖迟生白发，何人推引上青冥。烟波绝把渔竿去，虚拟江湖有客星。长安旅食岁萧条，金马才人每见招。一卧云林淹彩笔，几回沾洒望青霄。玉山琼树风尘隔，庾岭梅花驿路遥。莫倚甘泉能献赋，衣冠今满紫宸朝。
秋怀·其一
作者：黎民表
朝代：明

高楼欲上思迟迟，关塞萧条异昔时。草木风传金气盛，鼓鼙声入朔云悲。管宁东海归何日，梅福吴门去不疑。白首烽烟重览古，芙蓉萎绝曲江湄。
秋怀·其七
作者：黎民表
朝代：明

花木栽成带远坰，北山孤绝寄幽亭。汉陵岁月移沧海，秦垒风烟断井陉。十载栖迟生白发，何人推引上青冥。烟波绝把渔竿去，虚拟江湖有客星。
秋怀·其三
作者：黎民表
朝代：明

玉泉迢递入昆池，百尺阑干俯碧漪。锦缆双维龙凤舸，雕楹深锁柏松枝。侍臣鸣佩丹枫远，宫女临霞彩袖垂。曾预都人誇盛事，周南今日叹衰迟。
秋怀·其二
作者：黎民表
朝代：明

王气崤函终不改，建章宫殿倏为灰。瑶池青鸟犹频降，渥水神驹未拟来。丛菊渐荒元亮病，汀兰初歇楚累哀。江天鸿雁冥冥去，极目神州首重回。
秋怀·其五
作者：黎民表
朝代：明

三关羽檄似星流，百万戈船拥上游。白昼峡深豺虎卧，青天磴绝旆旌愁。孤军铜柱空传捷，苦战昆崙寔未休。宵旰此时忧不细，征南诸将莫淹留。
秋怀·其八
作者：黎民表
朝代：明

长安旅食岁萧条，金马才人每见招。一卧云林淹彩笔，几回沾洒望青霄。玉山琼树风尘隔，庾岭梅花驿路遥。莫倚甘泉能献赋，衣冠今满紫宸朝。
秋怀·其六
作者：黎民表
朝代：明

粤王雄据有离宫，翠竹黄花辇路中。五岭山川馀霸气，百年天地变华风。沧波日落旌旗动，白露秋高帐殿空。庾信江南休作赋，汉家城阙正青葱。
秋怀·其四
作者：黎民表
朝代：明

旧京形胜郁盘龙，设险曾当百二重。组练未收沧海甲，戈鋋犹起白门烽。包荒茅服终须问，竹箭空山岂尽供。蠢尔鲸鲵看扫灭，属车还拟待东封。
秋日同诸贤游矩洲
作者：黎民表
朝代：明

谢公幽兴在云霄，别墅追寻岂惮遥。芳柳曲盘深浅水，画船轻送往来潮。机心息尽鸥还下，藻思飞时鹤共飘。记取临霞欢赏地，后来烟月转空寥。
秋日苏黄门赵藩参过清泉精舍得池字
作者：黎民表
朝代：明

门外何人复问奇，偶寻芳径独移时。薜萝过雨飘山阁，松桂分阴到石池。林下早抛朱绂贵，尊前共指白云期。荣名更欲投竿去，多病深惭狗监知。
秋日赵太史招集浮丘听笙亭同祁羡仲邓德咸林开先三孝廉赋得山字
作者：黎民表
朝代：明

持节初营海上山，金银楼阁出人间。仙衣七日乘风下，玉管双飞载月还。浊酒休论身外事，丹砂能驻镜中颜。采真恰遇瑶台客，后夜云车未可扳。
秋日过吴侍御约卿同文寿承许殿卿集
作者：黎民表
朝代：明

一滞长安未拟回，蒋公三径数能来。残花向客犹生色，明月留人故举杯。清夜宴游追邺下，高秋云气满蓬莱。飘零骑省虽多思，怀抱能无此日开。
秋日集文寿承诸子得寒字
作者：黎民表
朝代：明

翻翻双飞鸿，戢羽游河干。蹇予江海士，托交青云翰。黄华届秋序，萧爽可游盘。驩然逅缨弁，聚此西掖坦。长筵列丝竹，中厨具盘餐。光华盛朝阙，幽贞贲林峦。吐讯出金石，漓文馥椒兰。潢污非所贵，明信良已殚。片诺季布重，盈虚翟公欢。隙末申烱戒，相期保岁寒。
秋雨夜过公实
作者：黎民表
朝代：明

急雨驱残暑，萧然夜掩关。秋声过乱竹，凉气殷空山。紫署君期入，青门我暂还。庭前桂花发，曾忆几人攀。懒性过逢少，襟期祇见君。雄心频说剑，清夜且论文。露早虫偏切，风高雁数闻。便应欹枕卧，时事日纷纷。隐几不成寐，萧条来朔风。高城翻落叶，远浦滞寒鸿。意惬新凉后，杯深永夜中。因君爱疏散，三径数来同。
秋雨夜过公实·其一
作者：黎民表
朝代：明

急雨驱残暑，萧然夜掩关。秋声过乱竹，凉气殷空山。紫署君期入，青门我暂还。庭前桂花发，曾忆几人攀。
秋雨夜过公实·其三
作者：黎民表
朝代：明

隐几不成寐，萧条来朔风。高城翻落叶，远浦滞寒鸿。意惬新凉后，杯深永夜中。因君爱疏散，三径数来同。
秋雨夜过公实·其二
作者：黎民表
朝代：明

懒性过逢少，襟期祇见君。雄心频说剑，清夜且论文。露早虫偏切，风高雁数闻。便应欹枕卧，时事日纷纷。
秋雨集清泉精舍以唐人雨中山果落灯下草虫鸣为韵
作者：黎民表
朝代：明

明月隐青厓，高楼旷延伫。黄叶忽翻飞，前山夜来雨。松下坐来久，起行山月中。凉风吹衣带，挂罥青桂丛。老去耽冥寂，秋来常闭关。还因送客远，夜出虎溪山。石田已收秣，野萝垂结果。盘餐虽无鱼，留客中夜坐。芳树日凋零，为怨秋风薄。唯有山中人，无心任开落。结曲花源路，柴门复几层。酒醒游客散，松杪出残灯。载酒涉花林，周游古城下。暂尔惜尘劳，明朝复驱马。楼北控青山，是昔呼鸾道。金舆终不来，罗衣散秋草。绝塞闻征雁，疏篱隐候虫。故园添白发，今夕又秋风。举火照山影，山禽不住鸣。幽人思千里，兹夕梦难成。
秋雨集清泉精舍以唐人雨中山果落灯下草虫鸣为韵·其一
作者：黎民表
朝代：明

明月隐青厓，高楼旷延伫。黄叶忽翻飞，前山夜来雨。
秋雨集清泉精舍以唐人雨中山果落灯下草虫鸣为韵·其七
作者：黎民表
朝代：明

载酒涉花林，周游古城下。暂尔惜尘劳，明朝复驱马。
秋雨集清泉精舍以唐人雨中山果落灯下草虫鸣为韵·其三
作者：黎民表
朝代：明

老去耽冥寂，秋来常闭关。还因送客远，夜出虎溪山。
秋雨集清泉精舍以唐人雨中山果落灯下草虫鸣为韵·其九
作者：黎民表
朝代：明

绝塞闻征雁，疏篱隐候虫。故园添白发，今夕又秋风。
秋雨集清泉精舍以唐人雨中山果落灯下草虫鸣为韵·其二
作者：黎民表
朝代：明

松下坐来久，起行山月中。凉风吹衣带，挂罥青桂丛。
秋雨集清泉精舍以唐人雨中山果落灯下草虫鸣为韵·其五
作者：黎民表
朝代：明

芳树日凋零，为怨秋风薄。唯有山中人，无心任开落。
秋雨集清泉精舍以唐人雨中山果落灯下草虫鸣为韵·其八
作者：黎民表
朝代：明

楼北控青山，是昔呼鸾道。金舆终不来，罗衣散秋草。
秋雨集清泉精舍以唐人雨中山果落灯下草虫鸣为韵·其六
作者：黎民表
朝代：明

结曲花源路，柴门复几层。酒醒游客散，松杪出残灯。
秋雨集清泉精舍以唐人雨中山果落灯下草虫鸣为韵·其十
作者：黎民表
朝代：明

举火照山影，山禽不住鸣。幽人思千里，兹夕梦难成。
秋雨集清泉精舍以唐人雨中山果落灯下草虫鸣为韵·其四
作者：黎民表
朝代：明

石田已收秣，野萝垂结果。盘餐虽无鱼，留客中夜坐。
秋风三叠
作者：黎民表
朝代：明

秋风袅袅流清商，朱华零落绿草黄。明月委隙回素光，寒螀夜啼候雁翔。膏炉沉燎朱火扬，空房独宿私自伤。凝思关山绕羊肠，杳难致之双明珰。蘼芜易莠菊易芳，君何远游长相望。秋风淅淅玄夜狙，黼帷高张华烛孤。严霜被野鸣蟪蛄，塞鸿沙鸨相喧呼。惨惨白露栖庭芜，回身悃阁愁且旴。不觉涕泗沾衣裾，白云在天丘陵纡。杳难致之红罗襦，梁间夕鸟犹相于，别长会促谁与须。秋风凄凄霜霏霏，薄寒夜透琉璃扉。玄蝉抱枝露气微，疏灯耿耿流黄机。中房泪下如绠縻，金方路遥消息稀。杳难致之双明玑，三星煌煌承夜辉，何为淹留忆忘归。
秋风三叠·其一
作者：黎民表
朝代：明

秋风袅袅流清商，朱华零落绿草黄。明月委隙回素光，寒螀夜啼候雁翔。膏炉沉燎朱火扬，空房独宿私自伤。凝思关山绕羊肠，杳难致之双明珰。蘼芜易莠菊易芳，君何远游长相望。
秋风三叠·其三
作者：黎民表
朝代：明

秋风凄凄霜霏霏，薄寒夜透琉璃扉。玄蝉抱枝露气微，疏灯耿耿流黄机。中房泪下如绠縻，金方路遥消息稀。杳难致之双明玑，三星煌煌承夜辉，何为淹留忆忘归。
秋风三叠·其二
作者：黎民表
朝代：明

秋风淅淅玄夜狙，黼帷高张华烛孤。严霜被野鸣蟪蛄，塞鸿沙鸨相喧呼。惨惨白露栖庭芜，回身悃阁愁且旴。不觉涕泗沾衣裾，白云在天丘陵纡。杳难致之红罗襦，梁间夕鸟犹相于，别长会促谁与须。
种桃为汝和作
作者：黎民表
朝代：明

谁种瑶池树，妆成汉苑春。金门虽避世，犹是武陵人。
程无过程虞仲招同欧博士桢伯陆山人华甫邵文学长孺潘上舍子朋登广济寺藏经阁
作者：黎民表
朝代：明

鹫岭双开小梵天，香灯处处可随缘。娑罗影半侵书阁，檐卜花偏泥酒禅。远目正当春雁后，乡心多在海云边。谁操杖履供游兴，绛帐诸生有郑玄。
立春
作者：黎民表
朝代：明

倦游宁复走风尘，一卧丘园值早春。沧海烽烟连百粤，关门云气引三秦。江湖岁晚怜飘泊，松竹年来事隐沦。幸有习池供逸兴，愿随南亩狎芳辰。
立春后五日同元白次甫思伯汝和过子与得车字
作者：黎民表
朝代：明

星回燕阙此停车，尊酒相携散直庐。银烛淹留迷夜雪，玉盘真率剪春蔬。烟花万国元正会，云物重台太史书。寂寞相如犹卧病，抽毫谁奉紫宸居。
立春日同王太仆梁舍人彭鸿胪集杨仪部宅
作者：黎民表
朝代：明

苑外青旂带雪翻，残冬风日亦微暄。春盘生菜犹燕俗，浊酒椒花非故园。岁有金钱沾近侍，月颁银管是明恩。南宫听履元相接，不为玄经独过门。
童太史仲良席上邂逅方太守禹绩即有诗见贻奉答一首
作者：黎民表
朝代：明

骏足登台众所称，一麾江汉忌能声。明时并数邹枚赋，末路谁收李杜名。赤日梦悬鹓鹭署，青山家住凤皇城。风流郡阁犹如昨，丽藻应深下榻情。
童御史仲良谪官南海偕隐士刘安元来游倾盖驿亭率尔贻赠
作者：黎民表
朝代：明

已向青门隐，欣从白社游。乾坤为一马，身世在虚舟。海拟张融赋，丹从葛令求。肯怜离索意，来访桂岩幽。槐里归来后，苍生尚系思。史曾书直谏，人久挹光仪。踰岭愁风热，携家渡海迟。想承前席问，还在中兴时。
童御史仲良谪官南海偕隐士刘安元来游倾盖驿亭率尔贻赠·其一
作者：黎民表
朝代：明

已向青门隐，欣从白社游。乾坤为一马，身世在虚舟。海拟张融赋，丹从葛令求。肯怜离索意，来访桂岩幽。
童御史仲良谪官南海偕隐士刘安元来游倾盖驿亭率尔贻赠·其二
作者：黎民表
朝代：明

槐里归来后，苍生尚系思。史曾书直谏，人久挹光仪。踰岭愁风热，携家渡海迟。想承前席问，还在中兴时。
端午日李明府招同沈刑部姚大名方计部欧博士王太仆集显灵道馆得宫字
作者：黎民表
朝代：明

琴酒谁将市隐同，碧梧疏竹引离宫。龙门谒客曾修刺，缑岭吹笙几驭风。双璧并高华省誉，彩毫真有汉都雄。天涯萧艾空愁思，归路能无马首东。
端午赐扇綵楼
作者：黎民表
朝代：明

分直从芸省，沾恩自凤闱。织成千缕细，裁就一轮辉。爽气微生握，霞纹半入衣。山龙无寸补，徒自滥云飞。
端州
作者：黎民表
朝代：明

桂岭西来是上游，坚城笳鼓镇雄州。将军旧拥楼船下，使者曾乘锦石游。短筏半多输竹户，长裾亦有采莲舟。风流江汉何如此，不为无鱼叹蒯缑。
竹在亭四绝为贞吉赋
作者：黎民表
朝代：明

高节凌霜雪，孤根有岁年。若论梁苑赋，三径是青毡。深心探豪素，萧条无所欲。临池爱清风，坐荫数径竹。人閒不出户，落叶任纷纷。借与青鸾尾，窗前扫白云。斋阁夜萧寥，风林散清影。天籁忽刁骚，幽人梦初醒。
竹在亭四绝为贞吉赋·其一
作者：黎民表
朝代：明

高节凌霜雪，孤根有岁年。若论梁苑赋，三径是青毡。
竹在亭四绝为贞吉赋·其三
作者：黎民表
朝代：明

人閒不出户，落叶任纷纷。借与青鸾尾，窗前扫白云。
竹在亭四绝为贞吉赋·其二
作者：黎民表
朝代：明

深心探豪素，萧条无所欲。临池爱清风，坐荫数径竹。
竹在亭四绝为贞吉赋·其四
作者：黎民表
朝代：明

斋阁夜萧寥，风林散清影。天籁忽刁骚，幽人梦初醒。
答傅山人木虚
作者：黎民表
朝代：明

白鹤孤飞何处来，封书犹忆朗陵杯。衰迟我愧弹冠出，烽火君能策杖回。海上青骡迷去路，天边金粟断层台。石田茆屋不归去，凤管鸾笙亦可哀。
答助甫
作者：黎民表
朝代：明

楚客登楼赋不成，四愁知尔有诗情。才人久未还宣室，明主今犹问广平。风雪夜回千里棹，雁鸿春送五云声。相思暂把蘼芜草，早晚潇湘计去程。
答吴明卿登梁城见寄
作者：黎民表
朝代：明

梁园风日值高秋，楚客心悲独上楼。远道莫传青玉案，故人偏解紫貂裘。层城画角尘沙起，四野清砧草木愁。何事马卿游已倦，只缘词赋尚淹留。
答吴明卿见寄
作者：黎民表
朝代：明

兵起黄河日，余归岭峤时。风波一失势，歧路转相悲。白鹿成长往，青云恐后期。罗浮故无恙，来把桂松枝。
答孙观察
作者：黎民表
朝代：明

入幕吾何敢，寒宵重有期。披云占藻思，零雨见新诗。弭棹沧江外，怀人落日时。归鸿如报客，春在万年枝。
答张仪仲陈伯求过北园草亭
作者：黎民表
朝代：明

野客归来问旧溪，遥林应与北山齐。沧溟雨气垂天际，越井风光在竹西。过客长留门外履，新诗多满壁间题。辟疆自有田园兴，花下壶觞屡为携。
答张助甫塞上寄怀
作者：黎民表
朝代：明

彩笔曾趋凤沼东，秋风飘忽散飞鸿。路歧九折心仍在，云雨千秋事不同。数出自应怜薄宦，久游何意遽成翁。将军日送关门喜，计画谁收幕府功。建节何年出武威，玉关不断羽书飞。颇闻熊耳收金甲，犹自天山卧铁衣。前席再承宣室召，滞游应待茂陵归。黄山白岳堪招隐，不似长安有是非。
答张助甫塞上寄怀·其一
作者：黎民表
朝代：明

彩笔曾趋凤沼东，秋风飘忽散飞鸿。路歧九折心仍在，云雨千秋事不同。数出自应怜薄宦，久游何意遽成翁。将军日送关门喜，计画谁收幕府功。
答张助甫塞上寄怀·其二
作者：黎民表
朝代：明

建节何年出武威，玉关不断羽书飞。颇闻熊耳收金甲，犹自天山卧铁衣。前席再承宣室召，滞游应待茂陵归。黄山白岳堪招隐，不似长安有是非。
答张参知留别之作
作者：黎民表
朝代：明

扁舟南下意迟迟，忽复西游叹路歧。久客蛮中愁毒热，将还宣室有佳期。交欢正忆风尘际，戎马深怜去住时。此后音书倍难寄，楚云燕雁各参差。
答张肖甫讯余卧病
作者：黎民表
朝代：明

落木寒砧不可闻，山川萧索夜平分。故人颜色看明月，倦客心情在白云。沧海终怀鸿雁计，赤霄新起凤凰群。何人不奏甘泉赋，寂寞蓬蒿始见君。
答徐山人
作者：黎民表
朝代：明

东风二月沙尘起，旅邸相逢徐孺子。敝裘短褐常不完，素发萧萧垂过耳。往年书记云中城，五侯书币来相迎。听葭不独知风角，聚米兼能画地形。拟使阴山无黠虏，坐清沙漠报承明。纨裤之徒何碌碌，卫青本自兴奴仆。鹦鹉才高不受羁，汗马功多谁见录。归来环堵空萧然，万卷丹书徒在腹。天涯过我情更亲，劝予俛首甘风尘。高冠大爵世岂乏，何必文章能致身。我谢君言良太苦，九牛一毛何足数。丹青本自图岑邓，汗竹谁曾薄巢许。干旋造化由群公，苏息苍生赖明主。石田茆屋可盘桓，阁皂罗浮相对看。缁尘汗衣且归去，秋风落尽青琅玕。
答戴常伯
作者：黎民表
朝代：明

我昔浮沈卧金马，倾盖当时尽骚雅。戴逵遇我情最深，一月新诗常满把。鸰原回首忽沾衣，魏阙无媒此道非。已甘伏枥同鸡皂，争谓弹冠谒紫微。长安骑马希相识，朔风吹人少颜色。穷途尚典鹔鹴裘，泥蟠未有应龙翼。怜君结驷慰吾愁，霜腴雪韭庖人羞。剧谈铜狄今谁在，遥指苍梧望不流。知君日下多恩顾，奉舆执靶瑶池御。载酒须寻仲蔚居，功成却倚将军树。
答方景武
作者：黎民表
朝代：明

尺书千里托飞鸾，烽火飘零涕泪看。大将此时思剧孟，故人从古重任安。梦回紫气重关隔，心折黄榆片月寒。白首戎旃应不误，疏才今愧请缨难。
答朱用晦
作者：黎民表
朝代：明

秋色章门入望来，岂能乘兴棹舟回。登临庐岳名山近，亭沼芙蓉别业开。昭代才名应继起，故人鸡黍此重陪。乡园回首梅花隔，犹自清尘忆楚台。
答朱用晦见寄
作者：黎民表
朝代：明

黄尘趋走一官慵，江海瑶华不易逢。梦入匡山携白鹿，酒醒南浦泣双龙。庙堂岂待书生计，云水难追逸客踪。苦忆西园曾托乘，几回风雨落芙蓉。
答李季常
作者：黎民表
朝代：明

衡门绝尘鞅，慨然抚今昔。良朋千里至，末契等金石。枉驾追前踪，意惬从兹夕。开襟出雕章，往往叙离析。蔬畦渐堪剪，浊酒聊共适。呜蝉歇高树，栖鸟投林隙。为欢知几何，流火忽复易。感君平生言，重逾连城壁。
答李季常新秋寓海西社寄怀
作者：黎民表
朝代：明

策杖初从石室回，暮云相望海西台。穿针楼上新停烛，避暑林中共举杯。风土橘州差可隐，山川炎峤几能来。鸡坛近日无争长，尽道青莲有俊才。
答柏山人
作者：黎民表
朝代：明

邂逅夷门客，悬灯共和诗。竹斋鸣雨歇，卧簟晓凉披。肝胆平生是，风尘此晤宜。夜阑浑不寐，五岳起予思。
答欧桢伯长歌见怀之作
作者：黎民表
朝代：明

天风木叶落，江南应早秋。故人何处住，梦想在沙洲。沙洲旷望弥芳渚，桂楫棠舟自容与。零露朝漙五色芝，轻霜秋熟千头树。怜君幽尚结精庐，抱膝躬耕读道书。龙额何年封李广，狗监犹未识相如。翻飞本谓云中鹄，垂耳今为辕下驹。忆我别君颜色久，去去天涯屡回首。玄朔风高豺虎骄，黄河日落蛟鼍吼。金门上书不得意，落魄风尘在人后。摧眉折翼还归来，寥落寒山对窗牖。结驷谁知环堵贫，金貂应笑牛衣丑。悠悠世事那复论，秪合狂歌饮醇酒。桃哀已死不复生，见尔交情不相负。琅玕赠我光陆离，始知风雅未全衰。垂名本是丈夫事，莫谓扬雄壮不为。
答欧桢伯除夕立春朝回纪事用韵
作者：黎民表
朝代：明

新传綵胜出彤闱，步履跄跄捧玉衣。辽海捷书连日夜，汉廷歌颂有光辉。身离天仗因多病，梦绕家园欲奋飞。上国莺花偏烂漫，江南庾信几时归。
答王亮卿
作者：黎民表
朝代：明

谷口曾闻隐士名，瑶华相忆在江城。五陵车马已削迹，十岳排云空寄情。倦客久思莼菜美，沧洲终郁紫芝荣。关门正拟传书去，知尔排风羽翼成。
答蔡伯华刑部
作者：黎民表
朝代：明

衡门方昼掩，特枉法曹过。良晤寻鸡黍，秋风入薜萝。名山思裹足，烟雨忆披蓑。不为沉冥久，逢君白石歌。
答谭子羽
作者：黎民表
朝代：明

三年书少至，万里兴难乘。暂尔忘乖别，从前废寝兴。梦回芳草积，愁入夏云蒸。待尔金闺去，思予卧茂陵。
答赵藩参
作者：黎民表
朝代：明

衡门车马喜相投，高谊应怜水石幽。珠浦波光摇远树，玉山云气过高楼。笑移杖履同三径，怅望风烟恨九州。知为苍生须强起，林泉安得遂身谋。
答邹方伯
作者：黎民表
朝代：明

共赋燕台月，佳期得重寻。剧谈当世事，推毂昔贤心。画省开文苑，青衿列道林。时艰思共济，吾待拂朝簪。
答邻止少侯
作者：黎民表
朝代：明

高步谁能似，名驹本帝家。向人操白雪，投迹寄青霞。宾榻频开醴，山窗屡试茶。清言疲梦想，丛桂又开花。
答金子坤
作者：黎民表
朝代：明

嗟尔孤踪士，吴门自隐沦。千金轻破产，双璧不逢人。丘壑堪藏拙，交游反厌真。狂来书拟圣，醉后句称神。万物从刍狗，吾生任涸鳞。青冥看意气，白眼在风尘。感激嗟长铗，飘零聚角巾。乱离方此日，握手重逡巡。
答陆山人本仁
作者：黎民表
朝代：明

三年无一字，梦想落沧洲。不遂金门谒，还从庑下游。春生琼树馆，天远洞庭舟。薄劣风尘里，空惭骏马求。
答陈宪使道襄永平见寄
作者：黎民表
朝代：明

乘障远行孤竹国，衔杯高望蓟门天。尚方履自东齐赐，大将旗从瀚海搴。踠足岂能参上驷，登坛今幸有诸贤。书生早绾封侯印，酾酒椎牛在九边。
答黄汝弘山中见寄
作者：黎民表
朝代：明

宦游心不惬，早岁即还家。一径初栽菊，诸生已赐麻。赋能轻季雅，经独重侯芭。讵意跻金马，今将遁玉华。监河能贷粟，中散解餐霞。昔枉丘中赠，思余海上槎。沧波分水曲，明月共天涯。待访曹溪日，幽岩觅桂花。
粤台山怀古四首
作者：黎民表
朝代：明

铜狄栖荒棘，珠衣没古蒿。山回秦垒在，云出汉陵高。大泽龙犹卧，深春鸟自号。雄图将逝水，谁与较萧曹。京台聊暇日，四望柳条春。象郡元吞楚，龙洲自隔秦。英雄无窟宅，战伐有埃尘。汉文宽大诏，犹自感遗民。冷露沾瑶磶，凄风断翠华。中原曾掎鹿，荒泽自鸣蛙。涧古藏尧韭，岩幽偃舜花。隆坻聊永叹，林薄振清笳。风急俯层城，乌乌夜角鸣。河湟千里草，骆越十年兵。孤剑时闻吼，雄心郁未平。脩名何冉冉，徒愧请长缨。
粤台山怀古四首·其一
作者：黎民表
朝代：明

铜狄栖荒棘，珠衣没古蒿。山回秦垒在，云出汉陵高。大泽龙犹卧，深春鸟自号。雄图将逝水，谁与较萧曹。
粤台山怀古四首·其三
作者：黎民表
朝代：明

冷露沾瑶磶，凄风断翠华。中原曾掎鹿，荒泽自鸣蛙。涧古藏尧韭，岩幽偃舜花。隆坻聊永叹，林薄振清笳。
粤台山怀古四首·其二
作者：黎民表
朝代：明

京台聊暇日，四望柳条春。象郡元吞楚，龙洲自隔秦。英雄无窟宅，战伐有埃尘。汉文宽大诏，犹自感遗民。
粤台山怀古四首·其四
作者：黎民表
朝代：明

风急俯层城，乌乌夜角鸣。河湟千里草，骆越十年兵。孤剑时闻吼，雄心郁未平。脩名何冉冉，徒愧请长缨。
粤州草堂春日试笔得歌字
作者：黎民表
朝代：明

谢家宾从有羊何，春日池亭载酒过。紫气直从燕阙迥，青山还绕粤城多。花沾瑞露低唫幌，鸟啭芳林杂棹歌。闻道汉庭偏侧席，未须长恋钓鱼蓑。
粤洲玩梅亭得世字
作者：黎民表
朝代：明

翠屿屯朝霞，青蹊屏氛翳。藻构郁岩嵉，青阳倏开霁。万物正芸芸，见此孤根丽。疏影带栏楹，寒花绕庭砌。点素焕星悬，凝英烂珠缀。入室拟幽兰，留人比丛桂。搴芳慰幽独，怀玉期贞励。游目悟先几，忘言获真谛。一谢尘滓游，逍遥人间世。
紫芝堂十六韵为太仆何石川公作
作者：黎民表
朝代：明

迈种徵名世，灵芝茁卧园。稍披珠网出，渐觉紫烟屯。斐亹明如月，□□□□□。瑶光分秀气，仙露灌灵根。芬馥连三径，琳琅萃一门。挥金归日乐，数马古风存。故里常怀绂，茅檐或负暄。户庭图海岳，舟楫载琴尊。稍證玄中秘，还从河上言。目能窥竹简，身自却蒲轮。国以人为瑞，家因义作藩。奇龄开九帙，娱老弄诸孙。草木文章贲，经纶雨露繁。授书时已晚，同闬道弥敦。蒲柳怜衰质，樗材滥曲辕。长歌随羽翼，难忘汉宫恩。
紫荆关
作者：黎民表
朝代：明

径转蛇盘险，云连鸟去长。山桃微著紫，沙柳不成黄。重镇临天府，神功划大荒。金城谁献议，老作尚书郎。
纡胜园为张元易赋
作者：黎民表
朝代：明

中条距芳甸，丘壑亦未远。缅怀上世人，于焉事嘉遁。云螭不弭驾，霞踪尚可践。疏峰结绮搆，临流杭珍馆。盱䀭托幽遐，鱼凫乐暄暖。乘流罄洄沿，习坎悟舒卷。金门不可招，佳期起深眷。素苕虽未零，朱华已堪蹇。滞留岂不欢，岁月易婉娩。愿回苑洛辔，丘中恣游衍。
约卿宅同桢伯咏荷花得吟字
作者：黎民表
朝代：明

消渴闲思过竹林，碧云依砌昼阴阴。琳池写出成双影，玉井移来有十寻。倚曲似能翻翠袖，临风还解助清吟。当筵共是蓬山客，肯叹仙源隔水深。
约卿授馆桢伯携酒过讯
作者：黎民表
朝代：明

风尘疲上谒，幽兴屡难忘。敛屐穿深竹，移尊过草堂。流尘经雨净，微月逗云光。谁下南州榻，相怜有异乡。
约卿自北岳回以庙碑见贻
作者：黎民表
朝代：明

绛节凌虚上，行吟已日边。树穷沙碛外，石堕寺门前。云气扶双舄，泠风下列仙。相逢嵇叔夜，犹枉紫苔篇。
约卿自邯郸回同桢伯过讯留酌出示张助甫所寄书
作者：黎民表
朝代：明

三径促行杯，单车远道回。凉风披菡萏，深夜坐莓苔。洛水双鱼至，晴天一雁来。碧云何处所，乘月故徘徊。
经南城飞虹桥
作者：黎民表
朝代：明

万树繁花出苑墙，彩云如绕汉宫傍。金塘渐落鱼凫水，绮井先飞菡萏霜。铜雀望思连凤阙，白狼归狩自龙荒。翠华珠履曾游地，一半黄山下夕阳。
经季子祠
作者：黎民表
朝代：明

古木丛祠走狐兔，南北行人往来路。坟前松树摧折枝，犹是当时留剑处。古来贤达何纷纷，生死交情只有君。不独片言轻尺璧，能将千乘等浮云。可怜祠下东流水，世事悠悠亦如此。田窦相倾又一时，宁保升沉不相弃。失路狂生笑向天，悲歌中夜思分子。
经山人李子长墓
作者：黎民表
朝代：明

坟前鸟雀啄高枝，过客能传处士诗。食肉未为何点累，解酲终笑季伦痴。荒山裸葬非违俗，流水浮名尚有碑。独鹤不归华表柱，麒麟高冢几累累。
经曲江寄怀黄清江
作者：黎民表
朝代：明

芙蓉秋色雨中微，几欲寻君始愿违。青史待书高士传，沧波终避弋人机。心如越鸟还争翥，山是梅花本解飞。为报曹溪禅宿在，香林灯火定相依。
经韶州赠李同野使君
作者：黎民表
朝代：明

同舍当时在旧京，春风三度寄专城。诸侯已是麟符贵，大邑仍多凤鸟鸣。千仞芙蓉供卧阁，满楼烟雨有诗情。龙门声价人争重，不遣冯唐荐汉廷。
经韶石闻汝源报捷志喜
作者：黎民表
朝代：明

离家已是过新年，梦里山川尚俨然。北阙烟花随玉辇，南溟波浪罢戈船。人非陆贾曾游说，地有珠崖莫弃捐。止辇上书劳圣主，乞归吾欲种春田。
翠岩在碧云村外
作者：黎民表
朝代：明

青山开断岸，千尺下嵚崟。风起碧云乱，虹流白日阴。藤萝争袅缀，鱼雁悦高深。纵有桃花发，应无俗驾寻。
聊城夜泊闻扬州寇急怆然有作
作者：黎民表
朝代：明

杀气朱方徙，妖星太白低。三江分部曲，五月斗鲸鲵。箭满芜城郭，笳哀邗水堤。肉飞腥赤海，炬列障丹梯。红粟千艘尽，青楼万甲齐。秋阴连斥堠，白日惨虹蜺。推毂汉庭上，屯兵吴苑西。至尊愁玉食，诸将走桐圭。东岱严军垒，聊城入鼓？。捐金空市骏，拔剑起闻鸡。卤莽抛残帙，仓皇拥旧绨。此曹仍跋扈，吾计失羁栖。愤欲逃东海，舂难假会稽。冥鸿天亦碍，老马路逾迷。衣食人相籍，壶觞客为携。河流驱黯淡，月色助悲悽。国事吞声问，乡书掩泪题。容身犹不定，何处夜乌啼。
聊城夜泊闻扬州寇急怆然有作
作者：黎民表
朝代：明
体裁：五言排律

杀气朱方徙，妖星太白低。三江分部曲，五月斗鲸鲵。箭满芜城郭，笳哀邗水堤。肉飞腥赤海，炬列障丹梯。红粟千艘尽，青楼万甲齐。秋阴连斥堠，白日惨虹蜺。推毂汉庭上，屯兵吴苑西。至尊愁玉食，诸将走桐圭。东岱严军垒，聊城入鼓�。捐金空市骏，拔剑起闻鸡。卤莽抛残帙，仓皇拥旧绨。此曹仍跋扈，吾计失羁栖。愤欲逃东海，舂难假会稽。冥鸿天亦碍，老马路逾迷。衣食人相籍，壶觞客为携。河流驱黯淡，月色助悲悽。国事吞声问，乡书掩泪题。容身犹不定，何处夜乌啼。
肖甫送至天雄故城因观宋大观五礼碑同赋
作者：黎民表
朝代：明

风吹古城势欲倒，征车北指燕山道。道傍穹碑十丈馀，雨剥霜封卧青草。我行拂拭开尘沙，良工独苦咸咨嗟。婉丽似出虞秘监，廓落正类颜琅琊。金薤离披立蛟鹄，赤手欲掣生龙蛇。谁其能此宋令主，千载重操黑帝矩。宫中才人捧砚立，殿前常侍登床取。白麻宣诏赐天雄，署衔纸尾纷华虫。雕镌琬琰勒黄绢，典雅尚有承平风。可惜龟螭半斑剥，牧童烧焚牛砺角。铜仙何日去咸阳，花石无踪寻艮岳。停骖啜古不胜悲，况是邮亭把手时。关门令尹逢迎处，更说羊公曾过之。
胡北部卓孝廉自吴门至暂憩官舍过讯
作者：黎民表
朝代：明

与君倾盖潞河堤，千里长林暝色低。旅服已经残雪后，征轺犹驻朔云西。梅花暂索仙曹赋，春酒应从箬下携。此去云霄多旧识，黄金台上共扳跻。
能仁寺旧藏有桦皮梵经字甚精凿
作者：黎民表
朝代：明

游人方舍俗，释子复开关。白拂支颐久，清言酌茗閒。书难窥豹管，墨是出鸡山。若杜毗邪口，谁传出世间。
脩复山中旧社
作者：黎民表
朝代：明

寥落空山里，当时结社莲。吟尊移竹外，钓舫落池边。草奏三千牍，追游十八贤。云泥怜鹄举，岁月隔鸾笺。猿鹤看交态，烟霞怆结缘。树犹江揔宅，耕是汶阳田。往事成陈迹，今吾岂故年。还怜稽吕驾，同在夜灯前。
腊后同次甫思伯过子与得来字
作者：黎民表
朝代：明

烽烟何意故人来，握手同登郭隗台。北阙风云双剑在，西山苍翠两眸开。待攀玉树成词赋，且对椒花颂酒杯。闻道赐金多计吏，周南留滞独称才。
自赣石舟行数百里山水多可游涉未能申独往之兴记以八绝
作者：黎民表
朝代：明

玄潭漱孤石，青溪下双练。岁月屡经游，功名惭拟岘。曹溪传去后，白足老空山。若论心是佛，谁此置禅关。栋宇非长物，弦歌有妙思。畸人虽委蜕，幼妇独留碑。瓣香丞相祠，行舟时一驻。阴风起松籁，还作青螺雨。时来据鼎足，身后馀篇翰。不见泷冈碑，文章薄秦汉。羊裘无客星，桐江尚名里。下有清浅流，亦似新安水。心事俱已休，名山尚留踪。芳湖清且浅，曾照汉时容。感激龙门谊，凄凉下士风。鸿冥不可企，江水自流东。
自赣石舟行数百里山水多可游涉未能申独往之兴记以八绝·其一
作者：黎民表
朝代：明

玄潭漱孤石，青溪下双练。岁月屡经游，功名惭拟岘。
自赣石舟行数百里山水多可游涉未能申独往之兴记以八绝·其七
作者：黎民表
朝代：明

心事俱已休，名山尚留踪。芳湖清且浅，曾照汉时容。
自赣石舟行数百里山水多可游涉未能申独往之兴记以八绝·其三
作者：黎民表
朝代：明

栋宇非长物，弦歌有妙思。畸人虽委蜕，幼妇独留碑。
自赣石舟行数百里山水多可游涉未能申独往之兴记以八绝·其二
作者：黎民表
朝代：明

曹溪传去后，白足老空山。若论心是佛，谁此置禅关。
自赣石舟行数百里山水多可游涉未能申独往之兴记以八绝·其五
作者：黎民表
朝代：明

时来据鼎足，身后馀篇翰。不见泷冈碑，文章薄秦汉。
自赣石舟行数百里山水多可游涉未能申独往之兴记以八绝·其八
作者：黎民表
朝代：明

感激龙门谊，凄凉下士风。鸿冥不可企，江水自流东。
自赣石舟行数百里山水多可游涉未能申独往之兴记以八绝·其六
作者：黎民表
朝代：明

羊裘无客星，桐江尚名里。下有清浅流，亦似新安水。
自赣石舟行数百里山水多可游涉未能申独往之兴记以八绝·其四
作者：黎民表
朝代：明

瓣香丞相祠，行舟时一驻。阴风起松籁，还作青螺雨。
至三水江雨骤作
作者：黎民表
朝代：明

鸡犬依茅屋，鱼虾集市门。峡山高浪隐，桂水细流喧。雨枕听更卧，江船把酒论。丹梯知不远，飞梦蹑昆崙。
至日子鸣再过
作者：黎民表
朝代：明

头戴小乌巾，閒游逐市尘。到门风雪暮，剧饮性情真。坐久因行炙，羹稀秪忆莼。君卿解唇舌，得似好玄人。
至日遣儿理入京省其舅氏
作者：黎民表
朝代：明

翩翩双骑立河干，遥望燕山雨后残。行橐已无金错在，路人犹作布衣看。关城近别偏多思，客路相随祗一官。白发愧吾衰且贱，郗家兄弟在长安。
至王家庄风沙骤作
作者：黎民表
朝代：明

知是山阴近，风威特地寒。惊沙鸣索索，落叶聚团团。铁笥腰间重，戎衣马上难。章台冶游子，不向塞垣看。
致政后吴鸿胪叔承自江都至过访
作者：黎民表
朝代：明

未央朝谒罢晨鸡，杨柳春风恋解携。倡和正思临海峤，交游多在竹枝西。金门通籍沾新命，皂帽逢人问旧溪。曾是白莲琴酒客，莫将荣贱比云泥。
舍弟将使西粤郑驾部携酒偕桢伯见过
作者：黎民表
朝代：明

停云欲赋意踌躇，况复分襟万里馀。梦寐几年摇碧海，星辰三殿识金舆。情多故旧能携酒，心折风尘懒上书。天路驱驰俱骏足，莫因留滞念相如。
舒大参招饮卧龙寺
作者：黎民表
朝代：明

猎猎寒风少雁行，朱旗门外裂飞霜。经禅握麈同高座，酒盏论交是故乡。帷幕功当归圮上，循良名自起河阳。徐关正是安流日，莫指青山古战场。
舟中读泰泉先生文集
作者：黎民表
朝代：明

光岳留遗草，功名逐逝波。祥麟悲鲁史，孤凤避云罗。一代风流尽，馀生感慨多。夜台今拱木，吾敢拟西河。
舟抵胥江值王师东下
作者：黎民表
朝代：明

北来风雨满长途，浊酒他乡客思孤。铜柱烽烟连日夜，楼船戈甲下江湖。朝廷石画谁今得，诸将金貂莫浪图。白首看山重引兴，故园三径任荒芜。
舟泊金川望唐允治欧彦祯不至
作者：黎民表
朝代：明

岭云关树思依依，江上初逢秋月辉。岐路无情还独往，青山有约更同归。烟生古戍逢人少，水落寒塘见雁稀。楚客此时频怅望，不知何处寄金徽。
舣滕王阁逢朱公子枉诗见投次韵奉答
作者：黎民表
朝代：明

枫林遥见一帆开，骋望还登帝子台。干越人家江上尽，咸阳王气日边来。飞腾自有青云翼，邂逅能忘浊酒杯。奕世声华名不忝，治安元待贾生才。
芝林
作者：黎民表
朝代：明

霅水毗山恰耐看，春风仙麓五芝盘。瑶光乍散丛氛紫，玉晕初围万叠寒。秀缬齐房誇盛美，瑞含商岭协扳欢。知君惟有探奇兴，一曲应传和者难。
苏公亭
作者：黎民表
朝代：明

谋生本业屦，岂意学逃名。千金兼束帛，无乃故人情。凿湖从此遁，蓬门空自扃。潮中有兰芷，俎豆共芳馨。
苏子川宅观芍药得枝字
作者：黎民表
朝代：明

为掩群芳色，开花独后时。青扶承露蕊，红妥出阑枝。绰约东邻子，风流郑国诗。合欢还有恨，名字是将离。
苦热行
作者：黎民表
朝代：明

火云高拥太行间，飞雪峨峨不可攀。翠柏苍松枯欲死，清凉空说五台山。云里楼台白玉京，龙绡飘动引飞琼。凉风更奏哀蝉曲，十里荷花碧浪生。月殿星宫望拜劳，絪缊兰麝涌金鳌。仙人自有玄霜散，任尔阳乌十丈高。索米长安少俸钱，无何安得醉花前。渴羌自有封侯相，拜舞君王赐酒泉。拟古溪堂半亩阴，瓦瓯磁缶足怡心。如何病渴朱门客，欲吸鲸波万丈深。
苦热行·其一
作者：黎民表
朝代：明

火云高拥太行间，飞雪峨峨不可攀。翠柏苍松枯欲死，清凉空说五台山。
苦热行·其三
作者：黎民表
朝代：明

月殿星宫望拜劳，絪缊兰麝涌金鳌。仙人自有玄霜散，任尔阳乌十丈高。
苦热行·其二
作者：黎民表
朝代：明

云里楼台白玉京，龙绡飘动引飞琼。凉风更奏哀蝉曲，十里荷花碧浪生。
苦热行·其五
作者：黎民表
朝代：明

拟古溪堂半亩阴，瓦瓯磁缶足怡心。如何病渴朱门客，欲吸鲸波万丈深。
苦热行·其四
作者：黎民表
朝代：明

索米长安少俸钱，无何安得醉花前。渴羌自有封侯相，拜舞君王赐酒泉。
荅张王屋
作者：黎民表
朝代：明

平子归田赋已成，尚栽花木寄閒情。授经门下侯芭在，采药林间许掾清。祗有烟霞供枕藉，尚思尘土笑逢迎。槎头缩项应须钓，共泛沧溟看日生。
荅徐汀洲
作者：黎民表
朝代：明

君向淮阳承主恩，予亦扁舟归故园。金陵花月何曾见，杀气西街白下门。胡床坐啸海风秋，明月关山满戍楼。麟阁何人誇彩笔，功名应合佩吴钩。青山霜落九溪濆，斋阁风流有使君。褰帷欲指金台路，玉女先开五色云。燕京飞雪正漫漫，十二楼空铁凤寒。白首书生随计吏，共邀明月醉长安。
荅徐汀洲·其一
作者：黎民表
朝代：明

君向淮阳承主恩，予亦扁舟归故园。金陵花月何曾见，杀气西街白下门。
荅徐汀洲·其三
作者：黎民表
朝代：明

青山霜落九溪濆，斋阁风流有使君。褰帷欲指金台路，玉女先开五色云。
荅徐汀洲·其二
作者：黎民表
朝代：明

胡床坐啸海风秋，明月关山满戍楼。麟阁何人誇彩笔，功名应合佩吴钩。
荅徐汀洲·其四
作者：黎民表
朝代：明

燕京飞雪正漫漫，十二楼空铁凤寒。白首书生随计吏，共邀明月醉长安。
荣昭德妃挽歌
作者：黎民表
朝代：明

名冠椒风日，恩深桂殿前。盛筐惟卒礼，辞辇宿称贤。玉盌留朝奠，珠襦秘夜泉。华容虽寂寞，龙綍表新阡。女德辉彤管，嫔仪肃桂宫。瑶池云自出，湘水路应穷。宿草沾晨露，疏杨切暝风。凤栖遗泽在，能慰九泉中。素车遵广陌，丹旐转坟园。爵秩三宫贵，威仪九御存。苔阶凝古色，松隧锁黄昏。秪有齐纨扇，犹馀箧笥恩。祖道鸣笳引，行尘叠鼓声。椒涂非昔日，象服俨平生。诔册陈金印，灵輀饰翠旌。婉仪将旧德，青史尚垂名。
荣昭德妃挽歌·其一
作者：黎民表
朝代：明

名冠椒风日，恩深桂殿前。盛筐惟卒礼，辞辇宿称贤。玉盌留朝奠，珠襦秘夜泉。华容虽寂寞，龙綍表新阡。
荣昭德妃挽歌·其一
作者：黎民表
朝代：明
体裁：五言律诗

名冠椒风日，恩深桂殿前。盛筐惟卒礼，辞辇宿称贤。玉碗留朝奠，珠襦秘夜泉。华容虽寂寞，龙綍表新阡。
荣昭德妃挽歌·其三
作者：黎民表
朝代：明

素车遵广陌，丹旐转坟园。爵秩三宫贵，威仪九御存。苔阶凝古色，松隧锁黄昏。秪有齐纨扇，犹馀箧笥恩。
荣昭德妃挽歌·其二
作者：黎民表
朝代：明

女德辉彤管，嫔仪肃桂宫。瑶池云自出，湘水路应穷。宿草沾晨露，疏杨切暝风。凤栖遗泽在，能慰九泉中。
荣昭德妃挽歌·其四
作者：黎民表
朝代：明

祖道鸣笳引，行尘叠鼓声。椒涂非昔日，象服俨平生。诔册陈金印，灵輀饰翠旌。婉仪将旧德，青史尚垂名。
药室六咏
作者：黎民表
朝代：明

未暇浮沧海，清思一室中。餐霞归绛府，食柏变青童。采药幽禽导，栖心静者同。方知灵骨异，飘举欲乘风。结搆绿萝阴，端居怀古今。岂能随橘性，暂觉远蓬心。亚树猿争果，窥玄鹤应琴。世途俱冥绝，唯有羽人寻。上士遗丹诀，中年遣世情。九光飞素鞅，五岳炼真形。缓步随罡斗，斋心礼太清。自能超浩劫，何必访蓬瀛。卜筑虽方丈，青溪合自然。壶中乘倒景，枕内叩灵篇。龟脑方和药，龙胎定假年。从来山泽里，别自有儒仙。金门虽可羡，雅志在玄虚。身世了非我，琴尊不愿馀。行吟朱实落，散帙绿阴疏。幽独园居懒，寻山或起予。山林成独往，未觉兴情孤。作赋怀嘉侣，忘言据槁梧。冰肌仍绰约，金液岂凋枯。始信风尘外，藏身有玉壶。
药室六咏·其一
作者：黎民表
朝代：明

未暇浮沧海，清思一室中。餐霞归绛府，食柏变青童。采药幽禽导，栖心静者同。方知灵骨异，飘举欲乘风。
药室六咏·其三
作者：黎民表
朝代：明

上士遗丹诀，中年遣世情。九光飞素鞅，五岳炼真形。缓步随罡斗，斋心礼太清。自能超浩劫，何必访蓬瀛。
药室六咏·其二
作者：黎民表
朝代：明

结搆绿萝阴，端居怀古今。岂能随橘性，暂觉远蓬心。亚树猿争果，窥玄鹤应琴。世途俱冥绝，唯有羽人寻。
药室六咏·其五
作者：黎民表
朝代：明

金门虽可羡，雅志在玄虚。身世了非我，琴尊不愿馀。行吟朱实落，散帙绿阴疏。幽独园居懒，寻山或起予。
药室六咏·其六
作者：黎民表
朝代：明

山林成独往，未觉兴情孤。作赋怀嘉侣，忘言据槁梧。冰肌仍绰约，金液岂凋枯。始信风尘外，藏身有玉壶。
药室六咏·其四
作者：黎民表
朝代：明

卜筑虽方丈，青溪合自然。壶中乘倒景，枕内叩灵篇。龟脑方和药，龙胎定假年。从来山泽里，别自有儒仙。
营清泉精舍
作者：黎民表
朝代：明

幽栖远愧王官谷，脩褉谁誇内史亭。青壁旧藏高士传，草堂今映少微星。茶烹石鼎分泉味，井问丹砂识地灵。应是渔樵能混迹，十年江汉任飘零。拟就壶觞开白社，旋营瓜地向青门。云中鸡犬非忘世，径里桃花似避喧。鹤在松间同伫立，僧来石上共清言。经过旧是濠梁侣，秋水无心与细论。
营清泉精舍·其一
作者：黎民表
朝代：明
体裁：七言律诗

幽栖远愧王官谷，脩禊谁誇内史亭。青壁旧藏高士传，草堂今映少微星。茶烹石鼎分泉味，井问丹砂识地灵。应是渔樵能混迹，十年江汉任飘零。
营清泉精舍·其一
作者：黎民表
朝代：明

幽栖远愧王官谷，脩褉谁誇内史亭。青壁旧藏高士传，草堂今映少微星。茶烹石鼎分泉味，井问丹砂识地灵。应是渔樵能混迹，十年江汉任飘零。
营清泉精舍·其二
作者：黎民表
朝代：明

拟就壶觞开白社，旋营瓜地向青门。云中鸡犬非忘世，径里桃花似避喧。鹤在松间同伫立，僧来石上共清言。经过旧是濠梁侣，秋水无心与细论。
董子祠
作者：黎民表
朝代：明

古庙丹青在，幽人此重寻。浮云碣石外，落日广川阴。壁尚藏书古，庭犹积草深。因怜不遇者，此地倍沾襟。
薛卞二参军邀游五仙观
作者：黎民表
朝代：明

仙人楼殿雪初残，松柏阴森绕玉阑。门外喜迎青竹骑，云中遥聚白莲冠。运筹画省怜多暇，秉烛良宵得二难。宾从何缘留僻地，飞凫先已候长安。
虎头岩
作者：黎民表
朝代：明

松径光未黯，赏心讵云释。揽胜陟崇崖，褰衣履危石。云构方蒙茸，乳窦正淅沥。险逾吕梁壑，崭异天井壁。仰接惊猱栖，俯视飞鸟迹。绿帙昼常扃，丹光夜逾赩。杳杳曛烟生，澴澴冬霰积。功非夸娥掉，奇假巨灵擘。栖真事岩耕，倩尔飞凫舄。
虞翻宅
作者：黎民表
朝代：明

城西有名刹，云是仲翔园。烟萝日以翳，堂隍无复存。幽林集异鸟，曲沼罗芳荪。谏猎想奇节，醉酒悼微愆。怀瑜尔何罪，捐玦诚少恩。才情岂不劭，骨相故多屯。瘴乡有逆旅，江介滞游魂。抱独萦遐感，谈经思伟言。运销名讵灭，身屈道弥尊。惟有青蝇叹，千秋伤隐沦。
虬峰精舍为谢尉赋
作者：黎民表
朝代：明

匡山峙东南，积阻带晴霓。蜿蜒三百里，峰峦转崭绝。屹立睨中原，高擎拄天阙。下有藏真士，散发弄松雪。时来起渊潜，道味乃井渫。薜萝惬幽贞，丛桂树芳烈。行藏岂不荣，白黑因所说。方追洪厓踪，距迷巨卿辙。愿言就松门，挥杯共明月。
西圃馀清
作者：黎民表
朝代：明

野望通云上，衡门在水西。骚人搴薜荔，游客唱铜鞮。橘树千林遍，桃花隔岸迷。凤毛霄汉在，垂钓任清溪。
西庄耕云堂新成陈太守同诸子过访用韵
作者：黎民表
朝代：明

三径频来藉碧苔，一区吾岂草玄才。旋呼白鹤为童子，笑指春江是绿醅。隔岸黄尘休举扇，西山晴色好登台。金门错忆浮生事，何似林中酒一杯。谢家池馆半蒿莱，话旧重斟竹下杯。渔艇夜随双涧入，荜门晴向五峰开。求田计总输秦客，张乐人犹指汉台。不是北山迷出处，烦君骑马到苍苔。
西庄耕云堂新成陈太守同诸子过访用韵·其一
作者：黎民表
朝代：明

三径频来藉碧苔，一区吾岂草玄才。旋呼白鹤为童子，笑指春江是绿醅。隔岸黄尘休举扇，西山晴色好登台。金门错忆浮生事，何似林中酒一杯。
西庄耕云堂新成陈太守同诸子过访用韵·其二
作者：黎民表
朝代：明

谢家池馆半蒿莱，话旧重斟竹下杯。渔艇夜随双涧入，荜门晴向五峰开。求田计总输秦客，张乐人犹指汉台。不是北山迷出处，烦君骑马到苍苔。
西庄迟梁少仲林开先过访
作者：黎民表
朝代：明

林霏将欲敛，瓜地正堪耘。隔竹频呼酒，开轩一待君。拿音出浦远，人影过桥分。莫谓馀西日，临堂见碧云。二妙联镳至，尘襟顿觉披。山风吹薜荔，野日澹茅茨。浮白君能醉，还丹我较迟。莫论风共雨，俱是入林时。
西庄迟梁少仲林开先过访·其一
作者：黎民表
朝代：明

林霏将欲敛，瓜地正堪耘。隔竹频呼酒，开轩一待君。拿音出浦远，人影过桥分。莫谓馀西日，临堂见碧云。
西庄迟梁少仲林开先过访·其二
作者：黎民表
朝代：明

二妙联镳至，尘襟顿觉披。山风吹薜荔，野日澹茅茨。浮白君能醉，还丹我较迟。莫论风共雨，俱是入林时。